
■> 4 ĵi Enkonduke 


Karaj legantoj! 

Per tiu ĉi numero ni 
sukcesis reakuratigi la 
aperadon de nia revuo 
Juna amiko. 

G is la jarfino aperos 
ankoraŭ du numeroj, 
sed ekde la venonta 
jaro ni planas eldoni ĝin 
kvar-foje jare. 

Kion alportas al vi la nuna numero? 
Krom la jam kutimaj rubrikoj kiel 
Konversaciaj temoj, LUME, Amuza 
matematiko, Ekstere, Legu kaj Ĝuu, 
Kantu kun Juna Amiko, Interkultura 
mondo, LUDE, LASTE kaj Nia kultura 
heredaĵo, vi en tiu ĉi numero trovos 
interesajn rakontojn kaj legendojn, 
recenzon pri porinfana libro, bild- 
rakontojn (komiksojn) kaj ankaŭ... 

- receptojn. 



Receptoj... Ankaŭ via redaktoro 
bezonas receptojn por povi “baki 
por vi bongustajn kukojn”. Kaj 

ankaŭ kvalitajn materialojn 
kaj ingrediencojn, por 
povi komplili kaj redakti 
interesajn, riĉenhavajn kaj 
belaspektajn numerojn de 
nia kara Juna Amiko. Mi do 
alvokas vin al kunlaboro: Se 
vi ricevos ideon pri artikolo, 
kiu taŭgas por nia revuo, 
bonvolu verki ĝin, kaj sendi, 
se eble kun bela bildo aŭ foto, al via 
redaktoro. Krom aktiva kunlaboro 
mi petas vin ankaŭ pri eta enketo: 
bonvolu skribi al mi kio plaĉas, kio 
ne plaĉas, respektive kio mankas al 
vi en la lastaj numeroj de Juna Amiko. 
“Kiom da homoj, tiom da gustoj”, 
diras proverbo. Kredu, ke mi volas 
koni ankaŭ vian “guston”, por povi 
klopodi, ke nia revuo estu ankaŭ por 
vi bongusta. Stano Marĉek 


Majo 2014 

V i, abonantoj, ĝojas havi 
enmane la unuan nu- 
meron de la serio 2014 
de JunaAmiko. Mi aŭdis pri 
novaj abonantoj. Mi salutas ilin 
elkore, kaj bonvenigas ilin. Kiel 
ni ĉiuj ili ŝatos nian revuon kaj 
lernos el ĝi. 

Majas nun. Post du monatoj 
okazos niaj gravaj eventoj: 

Universala Kongreso, ILEI Konferenco, 
Junulara Kongreso. Eble ni havos la 
okazon renkontiĝi kaj paroli pri la agado 
de ILEI ĝenerale kaj pri la subteno al 
lernado. Piliero por la lernado estas 
precize JunaAmiko. Ludoj, bildstrio, 
legaĵoj, raportoj, multo alvenas al vi, 


kaj ebligos al vi senpene bani 
en nia lingvo kaj progresi en 

ĝi- 

UK kaj ILEI-Konferenco 
okazos en la suda hemisfero de 
la mondo. Do la norduloj devos 
forlasi sian someron kaj plonĝi 
en vintran klimaton de du 
landoj, kiuj situas pli sude ol 
Sud-Afriko!! Brrrrrrrrrrrrrrrr 

rrrrrrrrrrr. Kunportu 

varmajn vestaĵojn!!! 

Se vi ne kongresumos, se vi ripozos 
en iu plaĉa loko, nepre kunportu Junan 
Amikon kaj aliajn legindaĵojn! Tiel vi 
okupos vian ripozon per akiro de novaj 
scioj kaj plezurigaj momentoj. 

Mireille Grosjean 
Prezidantino de ILEI 

IV 


Ek al la Universala Kongreso 

Help-materialo por ekzamenotoj. Rubrikestro: Judit Felszeghi 


I. Aliĝo al la 
Universala Kongreso 

La amikinoj Herminjo (H) kaj Alinjo 
(A) babilas ĉe Herminjo. Karlo (K) estas 
la koramiko de Alinjo. 

H: - Mi havas grandan ideon, Alinjo! Jen, 
rigardu: aliĝilo al UK! Necesas nur 
plenigi tiun formularon kaj sendi ĝin. 

A: - Kio estas tio? Kio estas tiu uko? 

H: - Ĉu vi ankoraŭ ne aŭdis pri la 
Universala Kongreso? ĉi estas bona 
okazo por renkonti esperantistojn, 
aŭskulti prelegojn, partopreni 
interesajn programojn, ĝin organizas 
UEA kun surlokaj esperantistoj. La 
sekvontjara eĉ estos en ne tre fora 



lando, ni nepre partoprenu! 

A: - ĉi okazos fine de julio, kial jam nun 
okupiĝi pri ĝi? 

H: - Jen, legu - se vi aliĝas ĝis la fino 
de la jaro, vi povos pagi malpli. Ne 
hezitu, ni veturos kune! 

A: - Ŝajne bona ideo! Sed mi demandos 
Karlon, eble ankaŭ li volas veni, ja 
ankaŭ li parolas Esperanton. 

A: - Halo, Karlo, ĉu estas vi? Aŭskultu, 
Herminjoĵus montris al mi aliĝilon 
al UK... ah, vi ja scias.... bonege. Ĉu 
vere? Jes, ni faros tion ankaŭ en via 
nomo. Tre bone, jes, mi ĝojas! 

A: - Ankaŭ Karlo deziras aliĝi al UK, kaj 
mi plenigu la aliĝilon ankaŭ por li. 

II. La vojaĝo 

Herminjo (H) babilas ĉe giĉeto de 

aŭtobusa stacidomo kun la Kasisto 

(K), poste kun Alinjo (A) jam en la 

aŭtobuso. 

K: - Jes, ni havas ankoraŭ ĝuste du 
lokojn por la morgaŭa aŭtobuso. Ĉu 
vi deziras unudirektajn biletojn? 

H: - Bonvolu doni du revenbiletojn, kun 
reveturo la 4an de aŭgusto. Ĉu la 
sidlokoj estas rezervitaj? 

K: - Ne, oni povas sidiĝi laŭplaĉe sur 
liberajn seĝojn. Por la pakaĵoj vi 
pagos aparte, al la ŝoforo. 

H: - Dankon. Kiam ni devas esti ĉe la 
stacidomo? 

K: - Almenaŭ duonhoron antaŭ la 
ekveturo, la aŭtobuso ekveturos 
precize je la naŭa vespere, do, nepre 
antaŭ la oka kaj duono. Mi proponas 

Konversaciaj temoj 


al vi vojaĝasekuron, ĝi validas ankaŭ 
por viaj pakaĵoj, ankaŭ ĝi vendeblas 
ĉi tie. 

••• 

H: - Vera bonŝanco estis ricevi 

busbiletojn lastminute, la trajnbileto 
tien kaj reen kostus multe pli, eĉ sen 
kuŝlokoj! 

A: - Ni antaŭvidas nun sufiĉe longan 
veturadon, tagan, noktan. Aviadilo 
estus pli rapida! 

H: - Certe, sed tro kostaj la biletoj; se ni 
povus rezervi lokon jam monatojn 
pli frue, por iu senluksa flugo! Kial 
Karlo cedis je veturado al UK? Li 
proponis, ke ni veturos triope per lia 
aŭto, komforte, kun bicikloj, kaj ni 
vizitos urbojn laŭ la vojo. 

A: - Li telefonis al mi, ke lia aŭto 
neatendite paneis. Li esperas, ke la 
problemo estas bagatela, kaj la aŭto 
estos riparita ene de du - tri tagoj. 

H: - Povas esti, ke jes. Sed se ni atendos 
lin, eble ni maltrafos la solenan 
malfermon, kaj eĉ ne nur ĝin... 

III. Interesaj 
renkontiĝoj 

Dum la UK, en la Kongresejo, poste en 

restoracio Herminjo (H), Alinjo (A) kaj 

Karlo, koramiko de Alinjo (K) babilas. 

A: - Ege impona estis la malfermo! 

Mi vere kortuŝiĝis, ke mi povis 
partopreni ĝin. 

H: - Jes, kara, ankaŭ mi sentas same! 

Kaj ĝojige estas renkonti geamikojn, 
kiujn mi konis ĝis nun nur virtuale! 
Mi fin-fine povis konatiĝi kun tiuj, 
kiujn mi konis nur rete, per skajpo, 
aŭ per la programo Lernu! Mi jam 
multe atendis renkonti multajn! Plej 
interese, ke mi imagis ilin ĝuste tiaj, 


kiaj ili estas. 

A: - Herminjo, ĉu tiu ĉi estas la unua 
fojo, ke vi vidas ilin persone? Mi 
imagis, ke vi jam estas sperta 
kongresanino! 

H: - Ho, tute ne! Ja mi vere nun la unuan 
fojon partoprenas la kongreson! Ni 
iru nun vespermanĝi kun la aliaj, mi 
vere malsatas jam! 

A: - Ankaŭ mi estas manĝema! Mi 
scivolemas pri la surlokaj specialaĵoj! 
••• 

H: - Rigardu Alinjo, tien, ĉe la tria tablo 
de la pordo, maldekstre! Ĉu eble ne 
via Karlo sidas tie en la kompanio de 
aliaj kongresanoj? 

A: - Ho, vere! Sed kiel tio eblas? Halo 
Karlooo! Halooo! Venu al nia tablo, 
estas ankoraŭ loko! 

K: - Saluton knabinoj! Mi ĝojas, 
ke vi sukcesis alveni! Mi havis 
belan planon veturi ĉi tien aŭte, 
triope, dumvoje rigardi urbojn, 
vidindaĵojn... mi bedaŭras, ke tio 
ne sukcesis pro neatendita paneo 
de mia aŭtaĉo... Mi ne volis perdi la 
enpagitan kongreskotizon, kaj certe 
la okazon partopreni la kongreson, 

tiel mi haste aĉetis trajnbileton. 
Dumvoje mi konatiĝis kun tre 
ĉarmaj samideanoj... miverŝajne 
trovos tranokteblon ĉe ili. Ĉu mi 
prezentu vin al ili? 

Taskoj 

1. Plenigu (imagitan) aliĝilon, kaj aldonu 
ankaŭ la sekvajn demandojn, kaj ankaŭ 
tiujn respondu! 

2. Provu prepari aliĝilon al iu (imagita) 
evento (vi povas uzi ankaŭ la subajn)! 

2a Mia alventago (ttmmjj) /Tago de 
forveturo (ttmmjj) 

2b Mi alvenos sola / kun. 

2c Mi rezervos unu- / du- /kvarlitan 
ĉambron 

2ĉ Debetu la sumon el mia UEA-konto 
/mi ĝiros la monon tra banko al la 
konto.... 

2d Mi estas vegetarano / 
viandomanĝanto 

2e Mi partoprenos la sekvajn 
programojn: urborigardado kun 
ĉiĉerono / adiaŭa vespero kun balo / 
ŝipekskurso /tuttaga ekskurso per 
aŭtobuso al.... 

3. Enpaku vian valizon: kion vi 
kunportus al UK, kiu okazas en lando 
en la suda hemisfero, apud la maro? 

4. Kolektu la avantaĝojn kaj 
malavantaĝojn de a) veturado karavane, 
b) veturado aviadile, c) veturado trajne, 
ĉ) veturado aŭtobuse, d) veturado 
propraŭte (kun ruldomo), e) veturado 
bicikle! 

5. Imagu dialogon dum renkontiĝo kun 
malnova amik(in)o, kun kiu vi ĝis nun 
korespondadis, retumis, sed kiun vi 
neniam vidis! 

6. Skribu (ret)leteron al via amik(ino pri 
via (imagita) partopreno en esperantista 


kongreso! Skribu proksimume 15 
liniojn, ne forgesu pri alparolo, 
enkondukaj demandoj, adiaŭo! 

Vortklarigoj 

Formularo : papero (aŭ reta spaco) 
sur kiu estas presita ŝablono de 
dokumento, en kiu estas lasita spaco, 
kiun koncernuloj plenigas per okazaj 
informoj (nomoj, datoj, monsumoj ktp) 

Prelego : Parolado forme simila al lekcio, 
kiu tamen povas esti adresita al pli vasta 
aŭ malpli konstanta publiko 

Kotizo : Pago de sia parto por komuna 
elspezo. 

Enketi : Metodo esplori pri ia okazaĵo aŭ 
opinio. 

Giĉeto : Fenestreto en pordo, mureto, 
destinita por interparoli aŭ transdoni 
ion. 

Asekuro : Kontrakto kun kompanio, kiu 
en okazo de domaĝo aŭ perdo pagu 
kompensan monon. 

Validi : Valori laŭ certaj kondiĉoj pri 
leĝeco, templimo ktp. 

Cedi: Ne kontraŭstari. 

Komforto : Ĉio, kio igas la vivadon 
pli facila, la loĝadon pli oportuna, la 
hejmon pli ripoziga; ĉio, kio malpliigas 
penon kaj laciĝon en la ĉiutaga vivo. 

Panei: Subite ne plu funkcii. 

Bagatela: Malgrava, malserioza, ne inda 
je konsidero. 

Solena: Pompa kaj gravigata per grandaj 
ceremonioj. 

Impona: Kaŭzanta admiron, surprize 
granda, brila. 

Kortuŝiĝi: Senti fortajn emociojn; 
kompati iun. 

Reto: Interreto; Skajpo: esperantigita 
nomo de servilo per reta kontaktado. 

■> LUME, la unua mirinda etaĝo 


El mia kolora vivo 

Verkinto kaj desegninto: Pavel Rak 


C,5e vi emas, kolorigu la bilde+ojn! 





CE5U FANFARONI! 

MI ESTAS 
VERCM, 

LA PLEJ 
BELA! 



vr jAMBAŬ ESTAS RIOrNOA J! 
LA PLEJ BELA ESTAS MI, 
BLUA! 

BLUA ESTAS 
ĈIELO, 

LA AKVO, 

BLUAJESTAS 
LA OKULOJ... 


ĈESU LA blSPUTON! LA PLEJ BELA 
JA ESTAS MI, FLAVA. SED DECIOU 
MANJO, JEN ŜI 
V A VENAS^ 

tffl&z 






Mi desegnos belan bildon, Sur ) 
la blua Ĉielo estos f fava suno f\/ 
kaj en verda herbejo 
ruĝa rozo. BELESE! 

LUME, la unua mirinda etaĝo 


Kiu estas laŭ vi etulo? | 
Ne pensu, ke vi povas J 
fanfaroni, ĉar vi estas J 

\f\r\nn\ ^ 



Taskoj: Kiujn kolorojn vi konas? Kia estas diferenco inter “farbo” kaj “koloro”? 
Kio estas “farbokrajono, globkrajono, puŝkrajono, paŝtelo, pastelo” :-)? 
Desegnu la koloran bildon, kiun priskribas Manjo sur la apuda paĝo! 

Amuza matematiko 


Malgosia Komarnicka 

Ekamu matematikon 



En la pasinta numero vi jam 
konvinkiĝis, ke matematiko 
estas uzebla. 

i ja permesas kalkuli, ĝi instruas 
logikan pensadon kaj kreas nian 
imagon. Preskaŭ ĉiuj kampoj 
kunligas sin kun matematiko kaj tial 
oni diras, ke matematiko estas la 
reĝino de la sciencoj. Laŭ Galileo Galiei 
“Matematiko estas la alfabeto per kiu 
Dio skribis la mondon”. 

Bedaŭrinde, sed konstante plimulto 
de lernantoj ne ŝatas matematikon. Tion 
provas ŝanĝi Bardhyl Selimi, la sekretario 
de la Albana EsperantoTnstituto, la 
sekretario de albana ILEI-sekcio, eluzante 
sian pli ol 40-jaran sperton en instruado. 


Li skribis tre interesan libron Amuziĝu per 
matematiko. Laŭ ĝi mi provos proksimigi 
amuzan bildon de matematiko. Mi invitas 
ĉiujn tiujn, kiuj ŝatas kaj tiujn, kiuj ne 
ŝatas matematikon, ĉeesti en la lecionoj de 
matematiko kun Juna Amiko. 

Mi preparis por vi malnovajn amuzajn 
aktivecojn formulitajn dum la pasintaj 
jarcentoj, inkluzive la Mezepokon, kiuj, 
samkiel la fabeloj kaj proverboj konsistigas 
la trezoron de la popola kulturo. Jen kelkaj 
el ili ĉerpitaj el la libro de Bardhyl Selimi 
Amuziĝu per matematiko. Bonvolu tralegi la 
matematikajn taskojn kaj provu solvi ilin. 
Sekve komparu viajn solvojn kun la solvoj 
proponitaj de Bardhyl. Ne ĉagreniĝu, se la 
tasko estas tro malfacila. Sur la paĝo 37 vi 
trovos solvojn de ĉiuj taskoj. 


La unua tasko 

Ŝnuro envolviĝas ĉirkaŭ la 
ekvatoro. Alia ŝnuro, pli longa, 
ĉirkaŭenvolvas la ekvatoron 
1 metron je distanco disde la 
unua ŝnuro. Kiom longa devas 
esti ĝi? 

La dua tasko 


En iu korto estas kelkaj leporoj kaj 
kelkaj fazanoj, entute 35, havantaj kune 94 
piedojn. Kiom da leporoj estas? 



La tria tasko 

Se mi dividas duonon de la cento per 
duono, kio rezultiĝos? 


La kvara tasko 

Unu kaj duonkato manĝas 
unu kaj duonmuson dum unu 
kaj duonhoro. Dum kiom da 
horoj kvin katoj povus manĝi 
dek musojn? 

La kvina tasko 

Du turistoj eksidis ĉirkaŭ 
manĝotablo. La unua 
kunportis du frititajn fiŝojn, 
dum la dua nur unu fiŝon. 
Tiumomente aliĝis al ili 
tria turisto, kunportanta neniun fiŝon. 

Sed la triopo manĝis kune, kondiĉe ke la 
tria turisto pagus al la ceteruloj 5 eurojn 
rekompence. Kiamaniere la du turistoj 
devas dividi la monon? 

La lecionon preparisMalgosia Komarnicka 
kun helpo de Bardhyl Selimi 
[Bardhyl Selimi: Amuziĝu per matematiko, 

Tirano 2009,] 

Ekstere, la natur-rubriko 


Formikoj, 
la mirindaj 
insektoj! 

Formiko estas insekto, kiu 
aperis antaŭ cent milionoj 
da jaroj kaj supervivis ĉiujn 
malaperojn de bestoj... - do 
ankaŭ tiun de la dinosaŭroj. Gi 
estas kuzo de termitoj, vespoj, 
abeloj kaj aliaj sociaj insektoj. 

Nekredebla multeco 

Estas proksimume 10 milionoj da 
miliardoj (10 16 ) da formikoj en la mondo. 
Kune ilia pezo en kilogramoj superas tiun 
de la tuta homaro. Jes ja! Ekzistas 12.000 
specioj de formikoj. La plej multo troviĝas 
en la tropikaj arbaroj. Nur 400 specoj estas 
en Eŭropo. Formikoj vivas en kolonioj de 
ĉirkaŭ 70.000 individuoj. En ĉiuj kolonioj 
la formikoj dividiĝas en tri kastojn: 

La reĝino 

Ŝi estas dufoje pli granda ol la aliaj. Ŝi 
estas la sola ino kun sekso, do nur ŝi povas 
demeti ovojn. Tio estas ŝia ĉefa rolo. Ŝi 
produktas milojn da ovoj dum sia tuta 
vivo (dum proksimume 13 jaroj). 




Laboristinoj 

Tiuj estas la plej multaj en la kolonio. Ili 
estas senseksaj kaj ĉion faras: konstruas 
aŭ riparas la formikejon, okupiĝas pri la 
ovoj kaj larvoj, protektas la kolonion, ĉasas 
kaj serĉas nutraĵojn. Tiuj formikoj vivas 
inter du monatojn kaj du jarojn. 

Virformikoj 

Ilia sola rolo estas fekundigi estontajn 
reĝinojn. Ili faras tion flugante. Krom tio 
ili eĉ ne povas manĝi mem. Do ili estas 
peztasko por la laboristinoj. Viroj, ĉu ne? © 


Formikejo 

La formikoj vivas en koloniejoj, kiuj 
havas plurajn specojn de ĉambroj. 


► 



Saluton, 
mi estas Samuel 
el Svislando. 

Mi kontribuas al 
JunaAmiko per la 
rubriko pri la 
naturo. Mi volonte 
ricevos viajn petojn 
aŭ komentojn 
al mia adreso: 
samuel@noos.ch 
Ĝis! 

En la reĝina ĉambro la reĝino demetas 
la ovojn. De tie la laboristinoj prenas la 
ovojn, kaj alportas ilin en la ovoĉambron, 
kie ili kreskas dum 5-10 tagoj. Tiam la 
larvoj elkoviĝas, kaj estas transportitaj en 
la larvoĉambron. Post 15 tagoj la larvoj 
faras kokonojn el materialo kiu similas 
al silko (iom kiel papilioj). Tiam ili iĝas 
nimfoj. La kokonoj estas transportitaj 


en la nimfo-ĉambron. Ili restas tie dum 
proksimume 10 tagoj, por komplete 
transformiĝi en formikon. Tiuj formikoj 
tuj pretas labori. 

Nutrado 

Formikoj manĝas fruktojn, aliajn 
insektojn, viandpecojn ktp. Kelkaj specioj 
eĉ fosas grandan ejon por produkti 
fungojn, kiujn ili kreskigas sur folioj, 
trovitaj ekstere, kaj alportitaj en la 
formikejon. Tiuj fungejoj povas iĝi ĝis 3 
metrojn profundaj, kun larĝeco ĝis 10 
metroj! Aliaj formikoj protektas afidojn. 
Tuŝante ilin la formikoj kolektas gutojn de 
sukera likvaĵo, produktitajn de la sklavaj 
afidoj. La formikoj estas mirindaj insektoj, 
kiuj vere konas la signifon de la teama 
laboro, ĉu ne?! 


Mireille Grosjean 

Rakontoj 
pri ursoj 

La kanto de Malgosia 
Komarnicka en Juna Amiko 
2013/3 rakontis pri ursoj. Fine 
la kanto diras pri la urso: 
“...vekita manĝos nin”. 

F akte: kion manĝas urso? Urso 
manĝas mielon, tio estas fama 
aspekto de ĝia dieto. Ĝi manĝas 
plie likenojn, radikojn, nuksojn, fiŝojn, 
berojn. Tute ne homojn! 

Entute estas ok specioj da ursoj. Ili 
vivas, loĝas en Ameriko, Azio kaj Eŭropo. 
La blanka urso de la Nordo, en la Arkto, 
estas tre granda kaj peza. Ĝi manĝas 
viandon kaj estas danĝera por homoj, ĉar 



ĝi povas ataki homojn kaj frapi ilin per siaj 
tre fortaj antaŭaj “manoj”. Alia amerika 
urso, vivanta en la nordo de Usono kaj 
Kanado, estas grizzli, griza urso. Ankaŭ 
ĝi estas danĝera por homoj. Ĉiuj aliaj ses 
specioj evitas la homon, ne atakas homojn, 
kaj estas ĉionmanĝantoj. 

Jen mezepoka rakonto: duko en la mezo 
de Svislando konstruis vilaĝon en bela 
kurbo de rivero. Li volis trovi nomon por 

Ekstere, la natur-rubriko 


ricevis la nomon teddy bear. En Okcidento 
multaj infanoj deziras posedi “teddy baer ;; 
kaj ricevas donace tian ludilon. Ili dormas 
kun sia urso en sia lito, rakontas al ĝi 
siajn problemojn kaj ĝojojn, kunportas 
ĝin al hospitalo, kaze ke ili devas havi 
kuracadon tie. Perdo de sia dorloturso 
estas katastrofo.... 

Cinamo estis la nomo de iu tre fama 
ursino, kiu vivis en Pireneoj, en tiu 
montaro inter Francio kaj Hispanio. Ĝi 
estis la lasta urso en tiu regiono, tute 
protektita kaj fama besto. Tamen ĉasisto 
mortpafis ĝin en 2004. Tiu ĉasisto devis iri 
al tribunalo kaj ricevis severan punon: li 
devis pagi pli ol 50 000 EUR por kontribui 
al protektado de la naturo. 



Infano ŝatas dorloti ian ludiTon, rakonti 
al ĝi siajn zorgojn... En okcidento oftas, 
ke tia ludilo estas urso. Foto: la aŭtoro 


sia vilaĝo. Li anoncis laŭte kaj publike: “Mi 
nomos nian vilaĝon laŭ la nomo de la unua 
besto, kiun mi vidos en la arbaro!” Do li 
iris ĉasi en la arbaron kaj vidis.... urson! 
Ĉar la duko parolis germane, li diris 
Baren, Bern. Tiu vilaĝo Bern fariĝis urbo 
kaj poste eĉ fariĝis ĉefurbo de Svislando. 
Urso ornamas la flagon de la kantono 
Bern, en Esperanto Berno. 

En la urbo Berno estas foso, 
kavo, kun vivantaj ursoj, ia 
bestoĝardeno kun nur ursoj. 

Knaboj kun antaŭnomo 
TAeodore ricevas mallongan 
voknomon teddy. Tio 
okazis al usona prezidanto 
Theodore Roosevelt (1858- 
1919). Tiu prezidanto ie iel 
renkontiĝis kun ursoj, eble 
dum promenado aŭ ĉasado. 

Oni ne precize scias, temas 
pri legendo aŭ onidiroj. 

Post tiu ne klara evento li 
komencis kolekti pluŝajn 
ursformajn ludilojn, kiuj 


La vorto URSO en diversaj lingvoj 


Lingvo 

Mallongigo 
por la lingvo (ISO) 

Vorto URSO 
en tiu lingvo 

Franca 

fr 

ours 

Germana 

de 

Bar, Baren 

Angla 

en 

bear 

Latina 

la 

ursus 

Itala 

it 

orso 

Hispana 

es 

oso 

Portugala 

pt 

urso 

Hungara 

hu 

medve 

Finna 

fi 

karhu 

Ceha 

cz 

medved 

Turka 

tr 

ayi 

Japana 

ĴP 

kuma 

Legu kaj ĝuu 



Rubrikestro: 


Maigosia Komarnicka, 
ul. Kilinskiego 14/3, 
PL-59-300 Lubin, 
Pollando, 
rete: malgosia. 
junaamikoQjgmail.com 



Aŭdlibroj en Vroclavo 

(el letero de pola legantino) 

D e longa tempo 
kun intereso mi 
legas la rubikon 
Legu kaj Ĝuu. Mi volonte 
aldonas kelkajn informojn 
pri aŭdlibroj. Mi nomiĝas 
Ewelina Tulko ; kaj mi estas bibliotekistino, 
laboranta en la Malsuprasilezia Publika 
Biblioteko de Tadeusz Mikulski en Vroclavo 
(Pollando) en la fako “Parolanta Libro”. Ĉi 
tiu fako certigas kompletan servon ankaŭ 
por personoj, kiuj havas problemojn kun 
vidado. Por blinduloj estas speciala katalogo 
skribita brajle. 

En nia fako de “Parolanta Libro” estas 
granda kolekto de literaturaĵoj en la 
formo de sonbendoj, KD-diskoj kaj MP3- 



aparatoj. Plejmulton formas sonbendoj 
(4500 ekzempleroj), sed ĉar ili estas jam 
malmodernaj, nia biblioteko modernigas la 
kolekton, aĉetante ĉiumonate KD-diskojn 
kaj MP3-aparatojn (2000 ekzempleroj). 

La legantoj (ankaŭ institucioj) povas uzi 
katalogon per komputilo aŭ surloke aŭ per 
la reto. Ekzistas ebleco profiti kolektojn 
de aliaj kunlaborantaj bibliotekoj. Ĉiu aro 
estas teme ordigita, kaj do aparte troviĝas 
literaturaĵoj, hororoj, kriminalfilmoj, 
poeziaĵoj, felietonoj, raportaĵoj, sciencfikciaj 
filmoj kaj literaturoj, biografioj, religia 
literaturo, memorlibroj kaj multaj aliaj. 
Aparta fako estas lernejaj legolibroj. 

Ĉiu servo en nia biblioteko estas senpaga 
kaj unufoje oni povas prunti sep titolojn je 
tempospaco de monato. Mi aldonas, ke ĉi 
tiu formo de “legado” estas tre populara. 

Rimarko de la redaktoro: Esperantajn 
aŭdlibrojn oni povas trovi ĉe: www.ipernity. 
com/doc/stano.marcek/album/660365 

Klubo de bona libro 

La Biblioteko de JunaAmiko por junuloj 
kaj infanoj kreskas dank ; al viaj proponoj. 
Bonvolu sendi viajn proponojn pri libroj, 
kiuj montras pozitivajn valorojn (ekz. 
toleremon, amikecon, apogon al malpli 
fortaj homoj), helpas kompreni vin mem kaj 
aliajn kaj ebligas adaptiĝi al nia iom malgaja 
realeco. La proponojn kun titolo, aŭtoro 
kaj mallonga rekomendo sendu al la supra 
adreso, aldonante la noton: Biblioteko de 
Juna Amiko. 

Rekomendo 

Por la Biblioteko de Juna 
Amiko Malgosia Komarnicka 
(direktorino de la Centro 
de Interkultura Edukado 
- Regiona Buroo Vroclavo) 
rekomendas la libron La 
Eta Princo de Antoine de 
Saint-Exupery, kiu estas bela 
ekzemplo pri la plej gravaj 
veroj pri la vivo. 

Tiu ĉarma fabelo ne 
nur instruas al ni aprezi 
amikecon kaj respondecon pri alia 
persono, sed ankaŭ detruas niajn 
stereotipojn pri tio, ke infano ĉiam estas 


malsaĝa kaj vulpo ruza. Ĉiu 
el ni devus havi sian rozon, 
kiun ni amas kaj por kiu ni 
vivas, konforme al la ĉefa ideo 
de la libro "... oni klare vidas 
nur per la koro. Tio, kio estas 
la plej grava estas nevidebla 
por la okuloj/ ; (ĉ.21) kaj"... 
la okuloj estas blindaj. Oni 
devas serĉi per la koro.” (ĉ.15) 
Tiu tre bela poezieca 
rakonto estis kreita dum 
la Dua Mondmilito, kaj ĝi 
konsciigas, ke en mondo, en 
kiu regas perforto, oni tamen povas esti 
bona, do feliĉa. En la nuna mondo estas 
tro malmulte da amo. 



Ekkonu mian landon 
pere de ĝia legendo 

Konkurso ne nur por junaj legantoj 


Zoitan Kurucz (denaska esperantisto) kaj 
Geza Kurucz (longjara redaktoro de nia 
revuo) helpis al mi prepari informojn sia 
lando. 

U nue per kelkaj informoj konatiĝu 
kun la lando de Zoltan kaj Geza. 
Klopodu trovi la menciitajn lokojn 
sur la mapo, kaj poste tralegu la legendojn 
kaj faru konkursajn taskojn. 

Kio allogus min 
en Hungario? 

Hungario aŭ Hungarujo estas 
lando en Mez-Eŭropo. ĉia klimato 
estas sufiĉe seka, modere varma. 

La ĉefurbo de Hungario estas 
Budapeŝto. La rivero Danubo 
distranĉas la urbon, kiu situas 
sur ambaŭ ĝiaj bordoj. Budapeŝto 
ekestis el du urboj, Buda kaj Peŝt. 


En la fino de la 9a jarcento hungaraj 
triboj sub la gvido de la ĉeftribestro 
Arpad alvenis al la baseno de Karpatoj. La 
Arpad-dinastio regis Hungarion ĝis 1301 
kaj poste sekvis diversaj dinastioj. La ŝtato 
formiĝis en la jaro 1000 aŭ 1001, kiam 
la reĝo Stefano la Unua (Sankta Stefano) 
ricevis kronon de la papo. Hungario 
iĝis forta kaj sendependa lando. La ora 
epoko de Hungario finiĝis en la 
16a jarcento. Tiam la hungaroj 
malvenkis en bataloj kontraŭ la 
turkoj, kaj la lando estis dividita 
al tri partoj: Aŭstri-Hungario, 
Transilvanio, Otomana Imperio. 
En la Unua Mondmilito la 
hungaroj batalis je la flanko de la 
aŭstroj, kaj en la Dua Mondmilito 
je la flanko de la germanoj. De 
1945 la tutan regadon akiris la 
komunistoj, kiuj regis ĝis 1956, 

kiam la 23an de oktobro Hungario fariĝis 
sendependa de Sovetunio, gvide de la 
ĉefministro Imre Nagy. Post du semajnoj 
la sovetaj soldatoj venkis la hungarojn, 
kaj Hungario denove fariĝis dependa de la 
soveta politiko. Nur fine de la 1980aj jaroj 
fortikiĝis la demokratia movado, Hungario 
refariĝis sendependa kaj en 1990 oni 
organizis liberan parlamentan balotadon. 

Hungario havas multajn kulturhistoriajn 
kaj naturajn heredaĵojn. Granda parto el 
ili estas enskribita en la listo de la Monda 
Heredaĵo de UNESKO. Ili estas interalie: 

• la bordo de Danubo kaj la mezepoka 
fortikaĵ-kvartalo de la ĉefurbo; • avenuo 
Andrassy ( Artdraŝi ), kondukanta de la 
placo Elizabeta ĝis la placo de herooj; 

• Benediktanaj abatejo kaj preĝejo en 
Pannonhalma; • areo de la lago Ferto 

( Ferteo ); • fruaj kristanaj monumentoj en 
la urbo Pecs (Peec); • la urbeto Holloko 
(Hollookeo ); • stalaktita grotosistemo 
Aggtelek; • Nacia Parko Hortobagy 
(Hortobadj ); • la vinprodukta regiono 
Tokaj. 

La hungara lingvo ne apartenas al 
la hindeŭropa lingvofamilio, sed al la 
finno-ugra. La vorto magyar (madjar) kiel 
propra nomo de la hungaroj, devenas de 
unu el la sep nomadaj triboj, el kiu devenis 
ankaŭ la ĉeftribestro Arpad ( Aarpaad ). 
Nuntempe oni ofte uzas enlande ankaŭ la 
vorton hungaro. 

La hungara runoskribo (ĉizoskribo) 
estas la malnova skriboformo de la 
hungaroj. (Rimarko de la redaktoro: 

onidire ĝi estas pli malnom ol la ĉina.) 

La nomo runoskribo venas pro la simileco 
al la germanaj runoj, sed ekzistas nenia 
parenceco inter la du alfabetoj. Nun, 
komence de la 21a jarcento, la runoskribo 
denove populariĝas. Ĝi aperis ankaŭ 
surstrate sur ŝildoj de komunumoj. 

La unua universitato estis fondita en 
1367 en Pecs kaj en 1395 en Budapeŝto. 

La tradicia hungara kuirarto entenas 
multe da grasaj bovaĵoj, porkaĵoj, ŝafaĵoj 
kaj malmulte da fiŝaĵoj, kvankam la 
riveroj Danubo kaj Tibisko alportas 
unuaklasajn riverakvajn fiŝojn, el kiuj 
la plej fama estas sandro ( fogaŝ ). La 
hungara kuirarto distingiĝas per specifaj 
trajtoj (ĉefe spicoj). La plej konata 
hungara spico estas pulvora dolĉa ruĝa 
papriko. Ĝi estas reĝino sur la hungara 
manĝotablo. Vizitante Hungarion vi 
nepre devas gustumi interalie flanon 
(langoŝ ), fiŝsupon ( halaaslee ) kaj bovidan 
paprikaĵon ( borjupaprikaaŝ ). 

Hungario famas ankaŭ pro siaj 
vinproduktaj regionoj. De jarcentoj estas 
ŝatataj hungaraj vinoj kiel Tokaji kaj Egri 
bikaver. 

Esperanto atingis Hungarion nur en 
1897. La unua esperantisto estis d-ro 
Gabor Balint, universitata profesoro 
en Kolozsvar ( Koloĵvaar ). En 1901 en 
Budapeŝto ekfunkciis la unua Esperanto- 
grupo, kaj en 1905 estis fondita la 
Hungarlanda Esperantista Societo (HES). 

La 21a Universala Kongreso okazis en 
Budapeŝto en la jaro 1929. 

Legendoj 

Tralegu legendojn kaj dank ; al ili vi 
ekscios, de kie devenas la nomoj: hungaroj 
kaj madjaroj. 

Legendo pri hungaroj 

Hungaroj fieras pri sia nacieco. Ilia 
lingvo sendube pruvas, ke en la antikva 
epoko ili apartenis al la finn-ugraj 
popoloj, sed post iom da tempo ili forlasis 
la nordajn arbaregojn, kaj vivis laŭ la 
orientaj nomadaj popoloj de Eŭrazio. 

Ili fariĝis spertaj rajdantoj kaj timataj 
batalantoj. Kiam Eŭropo ekkonis ilin, 
ĉiu timegis iliajn sagojn. Sed poste, kiam 
la okcidenteŭropaj ŝtatoj plifortiĝis, la 
hungaroj malvenkis. De tiam, ĉar ilia 
historio ne estis tre sukcesa, ili volonte 
rememoris pri la iamaj venkoj. Estante 
kiel la orientaj rajdantaj popoloj, ili elektis 
por sia praulo la plej faman nomadan 
reĝon Atilon, kiu preskaŭ sukcesis venki la 
grandegan Roman Imperion. Ne ekzistas 
parenceco inter la du popoloj. Estas 
nur hazardo, ke en la vorto “hungarus” 
(hungaro) enestas “huno”, la nomo de 
la popolo de Atilo. Origine la vorto estis 
“onogur”. Tiel oni nomis la bulgar-turkajn 
rajdistojn, kiuj atakis okcidenteŭropajn 
popolojn antaŭ la hungaroj. Eŭropanoj 
opiniis, ke la samaj atakantoj revenis, 
pro tio ili nomis tiel la novajn rajdantajn 
rabistojn. 

Pri la iama migrado rememoras 
malnova legendo, kiun hungaroj tre ŝatas, 
ĉar ĝi prezentas mondfamajn hunojn kaj 
hungarojn kiel fratajn popolojn. En Azio 
tiu ĉi legendo 
estas vaste 
konata kun ali- 
nomaj ĉefherooj. 

Ĝi rakontas, 
kiel la sankta 
besto (totemo) 
de la popolo 
kondukas al 
nova, pli bela 
lando. 



Mir-Cervo 

En iu tago du fratoj, la du reĝidoj: 

Hunor kaj Magyar ( madjar , tiel nomas 
sin hungaroj) ekiris ĉasi kun siaj amikoj. 
Baldaŭ ili ekvidis belegan cervinon 
kaj komencis ĝin peli. Malgraŭ tio ke 
ambaŭ fratoj estis spertaj sago-ĉasistoj, 
ili ne povis ĝin mortigi. La pelado daŭris 
plurajn tagojn, sed vane, la cervino 
estis nevundebla. Tamen la ĉasado ne 
estis sensukcesa: dank ; al la cervino 
ili trovis regionon, kiu estis pli bela ol 
ilia hejmlando. Krom tio, dumvoje ili 
renkontis belajn junulinojn, kiujn ili 
decidis rabi. La du plej belaj el ili estis 
reĝidinoj. La du fratoj kaj ĉi tiuj belulinoj 
reciproke enamiĝis kaj feliĉe vivis plu kiel 
geedzoj. Poste, dum sia vivo Hunor kaj 
Magyar ankoraŭ rikoltis multajn glorojn 
en siaj novaj landoj. El iliaj posteuloj 
estiĝis hunoj kaj madjaroj (hungaroj). 

La konkursa tasko 

Unue trovu la najbarajn landojn 
de Hungario sur la mapo. Due verku 
demandojn (almenaŭ 10) al la teksto en 
Juna Amiko pri Hungario. 

La konkursan taskon bonvolu sendi kun 
viaj nomo, adreso kaj indiko 'Konkurso 

- legendo ; ĝis la 30a de junio 2014 al la 
adreso: 

Centrum Edukacji Mi^dzykulturowej - 
Biuro Regionalne WrocIaw, ulica (strato) 
Legnicka 65, PL 54-206 WrocIaw, Polska/ 
Pollando. La valorajn premiojn disponigis 
la Centro de Interkultura Edukado 

- Regiona Buroo Vroclavo. 

Proverboj 

Finante la rubrikon, mi enmetas 
kelkajn proverbojn pri fajro el la 
Esperanta proverbaro de L. L. Zamenhof. 

Proverboj estas mallongaj kaj facilaj 
frazoj, dank’ al kiuj oni pli bone 
esprimas iajn ideojn, avertojn, admonojn 
aŭ instrukciojn. Ili estas gravaj en ĉiu 
lingvo, kaj tial, por perfektigi konon 
de Esperanto, estas necese lerni ankaŭ 
proverbojn. 

Riĉulo kiel fajro proksime bruligas, 
malproksime ne varmigas. 

Tro akra fajro estas sen daŭro. 


Kiu komencis kuiri, 
ne forkuru de V fajro. 

Ne ekzistas fumo sen fajro. 

Kie fumo leviĝas, tie fajro troviĝas. 
Sen fajro ne brulas eĉ pajlo. 
Fajron estingas akvo, pekon pardono. 
El flamo sin eltiris, en fajron eniris. 
Ne estingu la fajron, 
kiu vin ne bruligas. 

Li pasis akvon kaj fajron 
kaj marĉojn kaj marojn. 

Ne unu fajron li pasis, 
ne unu hundo lin ĉasis. 

Fajro provas la oron, mizero la koron. 

La sorĉa kanto-mondo 

La rubrikon preparas: Malgosia Komarnicka, 

ul. Kilinskiego 14/3, PL-59-300 Lubin, malgosia.junaamiko@gmail.com 



Kanto akompanas nin ĉie... 

Ni volonte aŭskultas ĝin, ĉar ĝi 
helpas vidi kaj krei alimaniere 
la mondon, ebligas revi aŭ 
transdoni niajn sentojn. 

A i ankaŭ helpas akiri pli bonajn 
| _ rezultojn dum lernado, ĉar lernantoj 
ludante samtempe lernas, kreskigas 
sian emocian engaĝiĝon en la lerno-procezo. 
Sufiĉas nur ekkanti, kaj ili tuj rememorigas 
kanto-vortojn. Tiumaniere la lernantoj 
plej bone kaj sugeste alproprigas al si la 
materialon de la leciono, ofte ne konsciante, 
ke ili ekzercas fremdan lingvon. La laboro 
kun kanto havigas ĝojon kaj kontenton al la 
lernantoj, do ni ne malhelpu ĉi agrablecon 
de kantado dum la Esperanto-lecionoj. 

Mi prezentas tre konatan albanan 
porinfanan kanzonon “La globo turniĝas” 
(“Globi rrotullohet”), al kiu la vortojn 
skribis David Tukiqi, la muzikon komponis 
Nikolla Zoraqi, kaj esperantigis ĝin Bardhyl 
Selimi, la sekretario de la Albana Esperanto- 
Instituto kaj la prezidanto de la albana 
ILEI-sekcio. 

La globo turniĝas 

En la datreveno de via naskiĝtago 
Estas multaj donacaĵoj sur la tablo 
Inter ili ankaŭ globeto 
La samklasanoj alportis 
Inter ili ankaŭ globeto 
La samklasanoj alportis 

Malpeze, malpeze ĉirkaŭe 
La globo turniĝas 
Kaj sur ĝi flugadas 
Ĉiuj kontinentoj (dufoje) 

Jen la mia patrio! 

Jen ĝi, tra lazureco! 

Mia Albanio 
Jen kie ĝi estas! 

Tra la ĉiela kampo, tra la kristaloj 
La globo flugas kaj surdorse portas 
Vojojn kaj arbojn, birdojn kaj havenojn 
Urbajn fajrojn, brilantajn dumnokte 
Esperojn kaj homojn, ventojn kaj ventegojn 
La globo surdorse portas 

Malpeze, malpeze ĉirkaŭe 
La globo turniĝas 
La popoloj ie ajn en la mondo 
Ĉiuj hodiaŭ vekiĝas (dufoje) 

La koroj ie ajn ardiĝintaj 
Fajre kaj flame por la libero 
Tra la ĉielaj vojoj 
De la nia globo 

Tra la ĉiela kampo... 

Malpeze, malpeze ĉirkaŭe 

La globo turniĝas, turniiiiiiiiiiiiĝaaaaas 

(dufoje) 

Provu desegni pli da desegnaĵoj 
laŭ la vortoj de la kanto. Kreu 
demandojn laŭ la vortoj de la kanto. 

Bonvolu sendi viajn proponojn, ke ni 
ekkonu belajn kantojn el la tuta mondo. 





Ilustraĵoj: Linda Marĉekova. El “Esperanto per rekta metodo’'. 

-> Rakontoj 

Luiza Carol 

Manĝi kukon kaj daŭre havi ĝin 


Estis malvarma kaj venta vintra 
posttagmezo, maltaŭga por ludi 
per sledo aŭ neĝpilkoj... En la 
kuirejo de avino Marina estis 
agrable varme kaj bonodore. 

U eĉjo, ĉu vi volus helpi min fari 
spickukon? ;; demandis Marina. 

-L Peĉjo jesis ĝoje kaj tuj iris lavi 
la manojn. Li jam sciis, ke tio estas la 
unua etapo de la ludo, kiam li helpas 
la avinon en la kuirejo. La dua etapo 
estis la surmeto de la blua antaŭtuko, 
kiun Peĉjo tre ŝatis. Ĝi similis peceton 
da ĉielo, kun blankaj etaj nuboj 
ursoformaj. 

Nu, jen atendis Peĉjo en la kuirejo, 
preta por helpi pri la kreado de spickuko. 
Marina unue preparis freŝan pomsukon 
pere de sia sukaparato. Ili trinkis kune 
pomsukon, kaj rezervis duonon da taso 
por la kuko. Marina metis sur la tablon, 
apud la pomsuko, ĉiujn aliajn ingrediencojn 
krom la spicoj kaj la aromoj. Kiam venis 
ties vico, Marina malfermis tirkeston 
plen-plenan je spicaĵoj kaj aromaĵoj, elektis 
el tie zingibran polvon, kaj petis de Peĉjo 
elekti aliajn 3 boteletojn. Peĉjo flaris 
atente ĉiun boteleton, kaj finfine elektis: 



vanilon, cinamon kaj kariofilon. Poste ili 
kune pesis, mezuris, miksis kaj knedis la 
ingrediencojn, ĝis la pasto fariĝis tre facile 
muldebla. 

Ili lasis la paston en la fridujo dum kelka 
tempo. Dume ili babilis. Marina rakontis 
al Peĉjo pri siaj jaroj en la mezlernejo, 
kiam interreto ankoraŭ ne ekzistis, 
kaj ŝi korespondis kun esperantistaj 
geamikoj pere de paperaj leteroj. Danke 
al tiu korespondado ŝi kolektis pli ol 20 
receptojn pri spickukoj el multaj landoj. Ŝi 
ricevis ankaŭ fotojn pri tiuj kukoj, mulditaj 
permane aŭ detranĉitaj pere de ŝablonoj. 
“Kaj kie estas nun la kajero kun receptoj?” 
demandis Peĉjo. Sed Marina bedaŭris... “ĉi 
perdiĝis...” ŝi diris. Peĉjo demandis: “Kaj 
tiu recepto, kiun vi uzis hodiaŭ, estas do 
tiu, kiun vi plej ŝatis kaj tial vi rememoras 
ĝin, ĉu ne?” Marina respondis: “Ne...fakte 
ne... Mi neniam faras dufoje ekzakte 
la saman paston... Mi elektis kelkajn 
receptojn, kiujn mi plej ŝatis, kaj iel miksis 
ilin, adaptis ilin al mia gusto. La bazajn 
ingrediencojn mi ne plu kutimas ŝanĝi, 
sed la spicojn kaj aromojn jes ja. Ĉiufoje mi 
elektas po tri aŭ kvar el ili, kunmetante 
ilin iom alimaniere... kaj tial la rezulto 
estas ĉiufoje surprizo!” 

Fin-fme venis la plej ekscita momento de 
la ludo. Marina ekfunkciigis la fornon kaj 
ŝmiris du fornopletojn per olivoleo. Peĉjo 
muldis formon de pupo el la pasto. Per 
pecoj de sekaj fruktoj li faris la okulojn kaj 
buŝon de la pupo... kaj jen ĉio. Intertempe 
Marina muldis kelkajn steletojn kaj florojn. 

La forno jam estis hejtigita, kiam Marina 
enfornigis la pletojn. Post malpli ol 15 
minutoj la kukoj estis tute pretaj. Peĉjo 
ĝojis kaj saltis en la kuirejo, dum Marina 
ordigis kaj purigis la tablon. 

Kelkan tempon ŝi ne plu zorgis pri la 
nepo, ĝis ŝi subite rimarkis, ke Peĉjo... 

malaperis. Ŝi trovis lin kaŝitan en angulo, 
plorĝemantan. 

“Kio okazis?” - demandis Marina. 

Peĉjo respondis singultante: “Mi ne volas, 
ke ni manĝu la kukpupon... Mi volas preni 
ĝin morgaŭ en la infanĝardenon, montri 
ĝin tie al ĉiuj... Kaj ankaŭ al mia kuzo 
mi volas montri ĝin, kiam li vizitos nin 
venontsemajne... Kaj al la instruistino de la 
unua klaso de la lernejo...” 

“Sed, Peĉjo kara, nur post 9 monatoj vi 
eniros la unuan klason de lernejo... Ĝis 
tiam, la spickuko difektiĝus...!” - diris 
Marina kun granda miro. 

Sed Peĉjo eĉ pli forte plorĝemis. Tiam 
Marina ekhavis ideon. Ŝi prenis la fotilon 
kaj diris al la nepo: “Venu, Peĉjo! Venu! 


Ni ja povos manĝi la kukon kaj daŭre havi 
ĝin. Venu!” 

Tiuvespere Marina helpis la nepon foti 
la kukon. Dum la longa vintro ili faris 
kune multajn spickukojn. Ĉiufoje Peĉjo 
muldis alian formon: urson, domon, katon, 
krokodilon, aviadilon, abion ... Li kolektis 
tutan galerion de fotoj pri spickukoj, kiujn 
li gluis sur sian ŝrankon kaj montris al 
geamikoj. Dum la venonta somero, kiam 
Peĉjo jam konis ĉiujn literojn en la denaska 
lingvo, Marina komencis instrui lin ankaŭ 
la Esperantajn literojn. Tiam Peĉjo muldis 
kuk-literojn, kaj pere de tiuj skribis unuan 
fojon sian nomon en Esperanto. 

(Tiu ĉi rakonto aperis en 
“Esperantista Vegetarano” 2013/1) 


Raita Pyhala (Saliko) 

Karleto veturas per ŝipo 


La familio de Karleto decidis 
partopreni en mallonga krozado 
sur la Balta Maro. Tio estis la 
unua ŝipvojaĝo de Karleto en lia 
dek-jara vivo, ankaŭ en la vivo 
de lia pli juna fratino Lilja. Ili tre 
antaŭĝojis pri la ŝipado. 

E n la haveno atendis blanka ŝipego 
Gabriella, granda kiel multetaĝa 
domo. Kiam ili eniris la ŝipon, 
fotografisto fotis ĉiun vojaĝanton. 

Malfrue en la vespero ili vidos ĉiujn fotojn 
sur muro, kaj povos aĉeti la siajn, se ili 
deziros, sed ili estos multekostaj. 

Ilia kajuto situis sube. Ili malsupreniĝis 
laŭ larĝaj ŝtuparoj, kaj paŝis sur mola 
blua tapiŝo en longa koridoro. La tapiŝon 
ornamis flavaj maristaj nodoj. Surprizis 
Karleton, ke la ŝlosilo de la kajuto estis 
malgranda karto. Kiam ili enmetis ĝin en 
la fendon de la pordo, aperis verda lumo. 

Ili eniris. Unu lito aspektis kiel ruĝa sofo 


kaj la tri aliaj estis levitaj kontraŭ la muroj, 
sed ankaŭ la sofo malfermiĝis kaj fariĝis 
lito. A1 la supraj litoj oni devis grimpi laŭ 
ŝtupareto. La duŝejo-necesejo estis tre 
malgranda. La kajuto ne havis fenestron. 
Panjo diris, ke sub la kajutoj troviĝas 
granda halo, kie aŭtoj, kamionoj kaj 
remorkoj veturas trans la maron. Karleton 
interesis la bruo de la maŝinoj de la ŝipo. 

Kiam la familio jam konatiĝis kun 
sia kajuto, ĝi regrimpis supren por 
vidi la maron kaj la aliajn etaĝojn de la 
ŝipo. La murojn kaj plafonojn ornamis 

artaĵoj pri historiaj velŝipoj, mapoj kaj 
maristoj, eble piratoj. En la “Angulo de la 
Kapitano” la plafono estis kolora vitralo 
pri havenoj kaj partoj de velŝipo. Kelkajn 
kolonojn ornamis artefaritaj florbukedoj 
kaj papagoj, kaj sur la fenestroj ili 
vidis bildojn pri brazilaj brunulinoj 
preskaŭ nudaj. Sur sia kapo ĉiu brunulino 
portis grandegan koloran plumaron. 

Panjo diris, ke por allogi vojaĝantojn en 
malvarma vintra vetero, la ŝipkompanio 
prezentas aĵojn el varmega Brazilo. 

Karleto kaj Lilja jam nepre volis iri 
sur la ferdekon por vidi la ondojn. Fakte 
troveblis pluraj ferdekoj, unu super la 
alia. Ju pli supren ili grimpis, des pli forte 
ili sentis la venton. Paĉjo kaj panjo ĉiam 
tenis Liljan ĉe la mano, sed Karleto iom 
rapidis por iri sola antaŭ ĉiuj. Tamen la 
gepatroj lin haltigis per avertaj vortoj, kaj 
kaptis lin je la mano. Tio iom ĝenis lin, li 
ja sentis sin granda knabo. La blua maro 
sterniĝis ĉirkaŭ ili, la ondoj ŝaŭmis, mevoj 
bele rondflugadis serĉante fiŝojn. Kelkloke 
inter la ondokrestoj Karleto momente 
vidis ĉielarketon. Ĝi aperis kaj malaperis. 

Granda knabo? Karleto ne rajtis eniri la 
ejon, kie etuloj rampis kaj plonĝadis en 


amaso de buntaj pilketoj, sed li ankaŭ ne 
rajtis eniri la ejon, kie 11-17-jaraj gejunuloj 
aŭskultis muzikon, ludis per komputiletoj 
kaj amuzis sin. Li rigardis, kiam Lilja lasis 
iun pentri tatuaĵojn sur ŝian vizaĝon. 
Ankaŭ li decidis peti tatuaĵon sur sian 
vangon sed ne floron sed velŝipeton. Pri la 
bildo li fieris, kvankam li devis forlavi ĝin 
la sekvan tagon. 

Karleto kaj Lilja jam malsategis. “Ni iru 
manĝi,” petegis ili. La gepatroj enrigardis 
plurajn manĝejojn kaj ties prezojn. Ili 
elektis manĝejon, kie oni povis elekti el 
pluraj pladoj sur longaj tabloj aŭ bretoj, 
kaj mem preni sur sian teleron tiom, kiom 
oni volis manĝi. Tion oni nomis bufedo. 
Bedaŭrinde ili ne konis ĉiujn pladojn, sed 
ili provis trovi la plej bongustajn. Ili sidiĝis 
ĉe ronda tableto, de kie ili vidis la maron 
kaj la ĉielon dum la manĝo. 

Post la manĝo Karleto sentis sin 
dormema. Same Lilja. La tuta familio iris 
malsupren en la kajuton. “Ĉu vi kuraĝos 
dormi solaj ĉi tie, se ni iros iom danci? 

Ni ŝatus aŭskulti la brazilan muzikon,” 
diris la gepatroj, kiuj ne ankoraŭ volis 
enlitiĝi. La gefratoj unue hezitis, sed poste 
Karleto jesis. Li komprenis, ke paĉjo kaj 
panjo deziras amuziĝi duope. Li ja estis 
granda knabo. Solaj en la kajuto, Karleto 
kaj Lilja longe parolis pri ĉio, kion ili vidis, 
kaj en iliajn sonĝojn flugis la flavaj, bluaj 
kaj verdaj papagoj, per kiuj la stabo de la 
ŝipego ornamis la halojn. 

IJK en la Sankta Tero 


Saluton, karaj legantoj! 

Pasintnumere Interkultura 
Mondo rakontis pri la plej grava 
ĉiujara evento en Esperantujo - 
Universala Kongreso. Ĉi-foje ni 
daŭrigos la temon kaj konatigos 
vin kun alia grava Esperanto- 
aranĝo, sed en junulara medio. 

emas pri IJK - Internacia Junulara 
Kongreso. En 2013 ĝi okazis en 
Israelo en la urbo Nazareto. Tiuj 
esperantistoj, kiuj partoprenis ambaŭ 
kongresojn, havis la eblon “paŝi” el la 
nordo rekte al la sudo. La kontrasto estis 
granda! Tamen Esperanto, kiel ĉiam, 
helpis rapide senti sin kvazaŭ hejme - kaj 


en fabela Islando kaj en mirinda Israelo. 

IJK 2013 okazis de la 19a ĝis la 26a de 
aŭgusto. ĉia temo estis “Mondaj demandoj 
- Esperplenaj respondoj: socio, medio, 
ekonomio”. Partoprenis 80 esperantistoj el 
17 landoj. La plej juna kongresano havis nur 
unu kaj duonjaron! Kaj la kongresejo mem 
estis esperplena: la “Lernejo Tawfiq Ziad”. 
Ankaŭ Esperanto estas lernejo de amikeco, 
pacemo kaj interkultura solidareco, ĉu? 

La programo de IJK, kiel ĉiam, estis gaja 
kaj abunda. Fakte komenciĝis la aranĝo 
iom antaŭe, ekde la 15a de aŭgusto, kiam 
startis la antaŭkongreso. Oni konatiĝis kun 
la ĉefurbo de Israelo Tel-Avivo, la antikva 
Jafo, vizitis Ĥajfon kaj Jerusalemon, kaj 
spertis multajn aventurojn - ekzemple 
vagadis preskaŭ en plena mallumo 
subtere, esplorante antikvan akvotubon 

en Jerusalemo. Tamen ne timu: ĉiuj IJK- 
anoj restis vivaj kaj feliĉaj: la abismo estis 
simpla malgranda ujo kun akvo subtere. Kaj 
oni nur miris pri scipovoj de ĝiaj antikvaj 
konstruistoj. 

Dum la IJK la partoprenantoj havis 
kaj seriozajn kaj gajajn programerojn. Ili 
organizis kunsidojn, diskutis, decidis, 
sed ankaŭ diligente lernis Esperanton 
en diversnivelaj kursoj, konatiĝis kun 
interesa kaj originala aŭtora metodo pri 
instruado, eksciis pri aranĝoj, organizataj 
de esperantistoj tra la mondo, kaj konatiĝis 
kun novaj lingvaj projektoj (ekz. Globish). La 
kongresanoj ĝuis prelegojn pri la gastiganta 
lando kaj allogajn ekskursojn tra Nazareto 
kaj ĝia ĉirkaŭaĵo. Dum libera tempo 
gejunuloj (kaj ne nur) gaje dancis, kantis 
kaj ludis. Ĉu vi scias, kio estas Peĉakuĉo? Aŭ 
volus viziti Mojosan ludejon 1 ? Do venu al IJK 
kaj al aliaj Esperanto-aranĝoj. 

Sendube ĉiuj IJK-anoj “malfermis" por si 
Israelon. Ja ĝi estas vere unika lando. Ekde 
la mezepoko oni nomas ĝin la Sankta Tero. 
ĉi estas lando de tri gravaj mondaj religioj, 
lando de multaj kulturoj. 

Israelo estas juna ŝtato. ĉi kreiĝis nur 
en la dua duono de la 20-a jarcento, en 
1948. Novaj loĝantoj tamen ne rompis ĝian 
historian pejzaĝon. La plej honorata sanktaĵo 
en Israelo estas sendube la urbo Jerusalemo. 
ĉi estas la urbo de tri religioj. Ĉiuj sendube 
aŭdis pri Templo de Dia Ĉerko, Muro de 
Lamentado, Templa Monto, Siona Monto, 
Moskeo Alj-Aksa. Ĉiu strateto, ĉiu anguleto 
de tiu antikva urbo kvazaŭ estas saturita per 
la historio. Jerusalemo estas kvazaŭ speciale 
kreita por instrui al homoj toleremon kaj 
pacemon. Same kiel Esperanto, ĉu? Oni 
ankaŭ diras, ke Jerusalemo estas la plej 
enigma urbo en la mondo. Por senti tion 
necesas almenaŭ unufoje viziti ĝin. 

Honorataj lokoj en Israelo estas ankaŭ 
la urboj Vifleemo kaj Nazareto. Laŭ Biblio 
en Vifleemo naskiĝis Jesuo Kristo, kaj en 
Nazareto pasis liaj infaneco kaj juneco. Nun 
en tiuj urboj loĝas reprezentantoj de diversaj 
religioj: kristanoj, judoj, islamanoj. En ĝi - 

urbo de la 69-a IJK - stratetoj povas esti tiom 
mallarĝaj, ke en kelkaj lokoj eblas tuŝi ambaŭ 
ĉirkaŭajn murojn samtempe. 

La naturo de Israelo estas unika. Ĉu ne 
estas monda miraklo ekzemple la Morta 
Maro? La plej malalta akvujo en la mondo 
estas 427 metroj sub la marnivelo, la 3-a 
plej sala (34,2% da salo). En antikvaj tempoj 
la Morta Maro estis loko de ekzekutoj, 
apud ĝi situis la famaj urboj Sodomo kaj 
Gomoro. Laŭ Genezo ili estis detruitaj fare 
de Dio pro la pekoj de ĝiaj loĝantoj. Nun 
la Morta Maro estas fama kuraca loko. 

Tamen ĝin ŝatas ankaŭ sanaj homoj - pro 
neordinaraj impresoj. Se vi volas naĝi kiel 
en kosmo, venu! La akvo en la Morta Maro 
estas tiom densa, ke la homo ŝvebas surface 
kiel flosileto. Mortan Maron ĉirkaŭas la 
dezerto Negevo - lulilo de la hebrea popolo. 
ĉi okupas preskaŭ 40 % de la teritorio 
de Israelo, kaj allogas per siaj fantaziaj 
pejzaĝoj. Vi ekvidos sovaĝan naturon en ĝia 
praeco. Rokajn montojn, lunajn kraterojn, 
profundajn kanjonojn - ĉion eblas trovi. En 
Negevo situas ankaŭ la famaj vidindaĵoj kiel 
la fortikaĵo Masado kaj minejoj de la reĝo 
Solomono. Kaj unika natura objekto - la plej 
granda kratero en la mondo Ramon. 

Israelon oni nomas la lando de kvar maroj: 
Mediterana, Morta, Ruĝa kaj Galilea. La lasta 
fakte estas granda lago kun nesala akvo. Ĝi 
nomiĝas ankaŭ Tiveriada Lago, Kinereto, kaj 
estas la plej malalta lago kun trinkebla akvo 
en la mondo (213 metrojn sub marnivelo). 

Multe eblas rakonti pri Israelo. Ekzemple 
pri la norda urbo Ĥajfo kun la majestaj 
bahaaj ĝardenoj, aŭ pri “perlo” de la Ruĝa 
Maro - la famaj japanaj ĝardenoj. Ili situas... 
subakve kaj estas la plej norda korala rifo en 
Eŭrazio. Aŭ pri krokodilaj farmoj? Aŭ pri la 
strato Zamenhof en Tel-Avivo, kiun inaŭguris 
la unua urbestro de la ĉefurbo mem? 

Io estas senduba: Israelo plensence estas 
interkultura lando - kiel Esperantujo 
mem. Ni dankas la Sanktan Teron kaj la 
internacian lingvon pro la feliĉo tuŝi la 
historion de grava parto de la mondo kaj 
renkontiĝi kun novaj amikoj. 

1) Mojosa: modernjunstila 



LUDE, la unika dua etaĝo <r 


Ĉu vi kaŝis ion? 

La rubrikon prizorgas: Monika Molnar 




Estis pluveta prin- 
tempa mateno, 
kiam Kontentulido 
kontente promenigis 
sian hundon, Fidelulon. 
Certe ne sufiĉas pluveto kaj grizeta 
vetero por forpreni lian kontenton. 

enerale li ĉiam estis kontenta, same 
kiel lia patro kaj jam la patro de ties 
patro. Krom la kutima kontento li 
kontentis ankaŭ pri la multaj solvoj, kiuj 
alvenis ĉe la Ulidoj por solvi la enigmon 
pri la bestoj. La plej juna solvinto, la 
surfota Joyce [prononcu: 7 ĝojs 7 ] havis 
nur ses jarojn! Krom ŝi estis multaj aliaj 
aventuremaj infanoj, kiuj sendis la bonan 
solvon. Ĉiuj solvoj estis tiom ĝustaj, ke la 
Ulidoj finfine devis lotumi la gajninton, 
kiu estas la ok-jara Lucie Voelin [prononcu: 





'lusi voelen’\ 

Kara Lucie, 
la Ulidoj 
kore salutas, 
gratulas vin 
kaj sendas al 
vi donaceton. 

Jen la solvo 
de la kradaro por tiuj, kiuj ŝatus mem 
kontroli siajn solvojn. Dankon al la 
partoprenintoj! Sed tio ne estas ĉio, ĉu ne, 
Scivolemulido? Kio okazas? Kial vi puŝas 
Dormemulidon? 

- Ho, pardonu min, Dormemulido, mi 
ne volis puŝi vin. - petas pardonon 
Scivolemulido. - Mi volis nur vidi la 
koverton, kiun mi vidis en la manoj de 
Kaŝemulido. Kio estas en ĝi? 

- En kio? - demandis petole Kaŝemulido. 

- Ho, en tiu ĉi letero? Do, bone, mi 
montros ĝin al vi, ĉar vi estas tre 
atentema. En tiu ĉi koverto mi trovis 
belan rakonton pri bela familio kaj pri 
bonaj amikoj. Ĉu vi pensas, ke ankaŭ 
ni estas bonaj amikoj? - demandis 
esperplene Kaŝemulido. - Se vi ĉesos la 
kaŝadojn kaj montros la rakonton, tiam 
jes. - respondis Scivolemulido. - En ordo, 
venu, ni legu kune la rakonton kaj rigardu 
kune la belajn desegnaĵojn de Juliette 
Tribut [prononcu: 'ĵuliet tribu 7 ]. - diris 

la amiko. - Sed mi ja diris la solvon! La 
solvo estas: “Gratulojn!” Tion diris la 
gardisto al la detektivoj, kiuj retrovis ĉiujn 
vagabondajn bestojn. Sed tio ne estas ĉio! 
Allan sendis al ni ankaŭ novan enigmon 
pri aliaj bestoj kaj belan rakonton pri 
iu urseto! - diris ĝoje Entuziasmulido. 
Rigardu! Lia enigmo estas bunta kaj 
akompanata de tuta listo de bestoj! Ho, 
jes! Mi komprenis! Oni devas retrovi tiujn 
bestojn en lia multkolora kradaro. Ĉu ni 
provu solvi ĝin tuj? 



majo 2014/25 <■ 



















































































LUDE, la unika dua etaĝo 



Juliette Tribut: La amikoj 



La amikoj 


1, Estis fojB kLiniklidoj kaj 

kŭtidoj, kiuj goye ludis kune 
ld tuton tdgon. Ĉu en la 
Ĉu ekStgre H ili Ĉfarn 
trovis fon por faW 


2, Subite la kuniklideto 
ekmalsatis kaj ne plu povis 
gaje ludf. Ld patrino donis dl 
li mcinĵoĵon koj jen li denove 
goje kurcs. 



3. dnkoti Jo kuniklo-patro 
ekmalsŭtfs dum la laboro. Do, 
li farfs paŭzetan, kaj mangis la 
kukojn r kiyjn la patrino 
pneparis por la familfo. 


4, Ne molproksime de W 
Joĝis du t ratoj, kŭtŭ kaj 
alkŭj kfuj ofte iris promeni 
ĝis nfaj omikoj kpj ludis kun 
fli Ja tutan tagon. 


5. Vespere la patrino 
preparfs bonon supon. 5i 
ĉiam uzis grandan kaserolan 
por povi inviti ankaij la 
amikojn de la infanaj. 

LUDE, la unika dua etaĝo 




6. Lŭ infflnoj esi-is kontent^j 
kŭj ili tTbŭnĝis lŭ tuton supon. 
£ar ili volis grandiĝi. 


7, Pttst ffl supo iŭ inrfŭnaj 
Fŭvis siojn dentojn kŭj irrs 
en la liton. fionan na kton! 


Kaj vi, rnfanoj r £□ anbaii vi 
havas multajn amikojn? ĉu 
ankau vi ladas af te 
eks+ene? Kiuj estas viaj 
pref cnatoj ludoj? Ĉu ankdi 
vi manjĵtis supon por 
grandigi? Rakontu al ni pri 
vi kaj pri vicy kutimoj, 
revoj, ni volonte aperigos 
gin, 




]en nova enigmo por scivoiemaj ludemuloj eĴ kiuj la pEej teitan ni rekompencos! 1 Bonan 
senĉadlon al ĉiuj! Viajn solvojn sendu nl h kutima adreso; 

Monrka Molmir, JTrc/r dc La Grandc Ourse, 
ffarri&tt* Ctt-2300 La Chŭift-dt-Fŭridt, Sviskmtlti. 

-> Recenzo de libro 

Luiza Carol 

Fifi la ŝafino 

Fifi la ŝafino/Fifi la Brebis de 
Catherine Arhex, elfrancigis 
Guy Camy. Eldonejo Osolasba, 
Goes, Francio, 36 paĝoj, 14 
cm. Dulingva eldono. Simpla 
legaĵo, infanlibro. ISBN 
9791091179010. 

ifi la ŝafino estas 
libro kun 2 koloraj 
kovriloj kaj 17 paĝoj de 
belkoloraj bildoj, laŭ kiuj vi 
povas diveni grandan parton 
de la rakonto, eĉ antaŭ ol 
konatiĝi kun la vortoj. Vere, 
la lingvo de bildoj estas konata de ĉiuj 
infanoj en ĉiuj landoj, ĉu ne? 

Vidalvide de ĉiu kolora ilustraĵo vi 
trovos po unu nigre-blankan paĝon, kiu 
prezentas amuzajn desegnojn kaj ankaŭ 
la vortojn de la rakonto en du lingvoj: 
la franca kaj Esperanto. Vi povas elekti 
unu el tiuj lingvoj por legi la rakonton, 
aŭ por aŭskulti ĝin legitan fare de iu 
malpli juna amiko. Se eblas, vi povas legi 
aŭ aŭskulti en ambaŭ lingvoj alterne: 
tio helpus vin lerni Esperanton aŭ la 
francan... - aŭ ambaŭ. 

Kiel la titolo sugestas, la rakonto 
temas pri la travivaĵoj de kuraĝa ŝafino, 
kiu nomiĝas Fifi. Ĉu vi pensis iam ajn, 
kiel vi sentus vin, se vi aliformiĝus en 
ŝafinon kaj devus pasigi la tutan tagon 
sur paŝtejo? Mi opinias, ke dum unu aŭ 
du horoj vi ja ŝatus petoli senzorge sur 
herbo, sen ajna devigo viziti lernejon 
aŭ prepari hejmajn taskojn... Sed poste 
vi enuus, ĉu ne? Nu, tio estas ĝuste 
kio okazis al Fifi en la komenco de siaj 
aventuroj: 


Iun vesperon, post falo de la nokto, 

Fifi malfruiĝis malantaŭ la grego, tre 
singarde superpaŝis la pikdratojn kaj 
ŝtelpaŝe eliris el la herbejo. 

- Mi enuas! Ĉio estas tro trankvila ĉi 
tie, oni ĉiutage refaras la saman agon: 
manĝi, dormi, estas tiel monotone! 

Mi tuj iros vidi, kio okazas aliloke. 

Ŝi malproksimiĝis en la mallumo, al la 
arbaro, kiun ŝi ĉiam revis malkovri. 

La aventuro malfermis al ŝi siajn 
brakojn. 

Dum sia vojaĝo tra la arbaro, Fifi 

amikiĝis kun la bonkora 
anaseto Lulu. Kune ili 
malkovris du geknabojn, 
kiujn malica sorĉistino 
enprizonigis en sekreta 
ĉambro. Fifi kaj Lulu 
sukcesis helpi la infanojn 
liberiĝi, post komuna lukto kontraŭ la 
sorĉistino. 

Diru, ĉu vi scias, kial la sorĉistino 
kutimis enprizonigi kaj turmenti 
infanojn en sia domaĉo? Kial? 

Jen kial: ĉar ŝi kolektis infanajn 
larmojn! 

Kaj ĉu vi povas diveni, kial la 
sorĉistino bezonis infanajn larmojn? 

Ĉu mi diru al vi la respondon? Ĉu? 

Jen la respondo: La sorĉistino preparis 
per tiuj larmoj sekretan magian 
ŝmiraĵon! 

Nun, ĉu vi scivolas ekscii, kion la 
sorĉistino faris per tiu sekreta ŝmiraĵo? 

Hmm... Mi ne malkaŝos ĉi tie ĉiujn 
sekretojn de la libro. Indas, ke vi 
mem legu la rakonton, aŭ ke vi petu 
iun laŭtlegi ĝin por vi, aŭ eventuale 
rerakonti ĝin al vi. 

Pere de tiu libro vi ekkonos bravan 
ŝafinon, bonkoran kaj fidindan, 
kapablan amikiĝi kaj helpi siajn 
geamikojn, pretan lukti kuraĝe kontraŭ 
malboneco kaj maljusteco. 

Legendo 



Renee Triolle 

El Libano 

Jen legendo, kiun mi aŭdis dum 
vespero en mia urbo. ĉin rakontis 
rakontisto el Libano. Ĉu vi scias, 
kie troviĝas Libano? ĉi estas 
malgranda lando ĉe la orienta 
parto de Mediteraneo; ĝi situas 
en seka regiono, pro tio akvo 
estas vera riĉaĵo. Jen la legendo: 

E n tiuj tempoj ne estis tuboj por 
porti akvon al la domoj. Maljuna 
viro plenigis potojn en la rivero, 
kaj portis akvon al la domoj. La rivero 
estis malsupre, la vilaĝo estis sur la 
monteto. Sekve la laboro estis malfacila 
kaj la potoj, plenaj je akvo, tre pezaj. Sed 
la maljuna viro ĉiutage faris tiun pezan 
laboron kaj tiel perlaboris sian vivon. 

Iun tagon li vidas, ke la dekstra poto 
estas fendita. Sed li plu plenigas ĝin kaj 
portas akvon supren. La fendita poto 
diras al li: "Mi estas fendita, mi ne plu 
utilas al vi, lasu min kaj prenu novan 
poton”. 

La maljunulo respondas: "Ni ĉiam 
laboris kune, ni daŭrigu nian laboron”. 

Post kelkaj monatoj la fendita poto 
diras al la maljunulo: “A1 kio mi utilas? 

Vi plenigas min, sed kiam vi alvenas en 
la vilaĝon, restas malmulte da akvo, kaj 
vi povas vendi nur malmulte da, kaj vi 
ricevas malmulte da mono!” 

Tiam la maljunulo respondas: “Kiam 
mi iros supren, ne rigardu al la ĉielo, 
rigardu al la tero”. 

La postan tagon la fendita poto diris: 
“Mi rigardis al la tero”. - “Kaj kion vi 
vidis?” Respondas la poto: “Ĉe mia 
flanko estas bela tapiŝo de diversaj 


floroj, ne ĉe la alia flanko”. Respondas 
la maljunulo: “Kiam mi konstatis, ke vi 
estas fendita, mi semis kaj semis semojn 
de floroj. Kiam ni kune supreniris, la 
akvo eliris el vi, kaj akvumis la semojn. 
Kaj nun, kiam mi supreniras, mi 
rigardas la belajn florojn, tio donas al mi 
kuraĝon”. 

Kial virleono 
havas kolhararon? 

Ne vane oni nomas la virleonon 
“reĝo de la bestoj”. ĉi estas bela, 
impona; ĝi promenas malrapide. 
Sed ĝi estas la sola ano de la kat- 
specio, kiu havas kolhararon. 

/v 

G i ne ekzistas ĉe la junaj leonoj 
kaj kreskas, kiam leono iĝas 
reproduktkapabla. Ĝi signas al 
la leoninoj, ke tiun beston ili povas ami. 
Ju pli bela la kolhararo, des pli alloga la 
leono. Kiam virleonoj batalas inter si por 
leonino, ofte la hararportanto venkas, 
ĉar tiu hararo estas signo de bona sano 
kaj forto, tre utila dum batalo! Ĉar laŭ 
la nunaj scioj ĝi bele kreskas, se la leono 
estas sana kaj bone nutrita. 

Ĉu vi scias, kie vivas leonoj? Kion ili 
manĝas? Kiel ili ĉasas? 

■> Arto 


Raita Pyhala 

Internacia Artocentro 



En la urbo Hyvinkaa, 
Finnlando, troviĝas internacia 
centro por la artaĵoj de 
gejunuloj kaj infanoj. 

L a artaĵojn oni kolektis per 

diverstemaj konkursoj ekde la 
1970aj jaroj, kiam instruisto- 
artisto Eino Vesalainen ekdeziris 
antaŭenigi pacon kaj komprenemon 
per internaciaj artokonkursoj por 
7-19-jaraj lernejanoj. 

Nun jam amasiĝis en la larĝaj tir- 
kestoj de la centro cent mil desegnaĵoj, 
gravuraĵoj kaj pentraĵoj el 130 landoj. 

66 % el ili estas rete videblaj ĉe www. 
artcentre.fi, la tekstoj bedaŭrinde nur 
en la angla kaj finna lingvoj. La centro, 
kies nomo nun estas Villa Arttu, 
starigas kelkmonatajn ekspoziciojn 



ankaŭ sur siajn vandojn kaj murojn. 

En la komenco de la nuna jaro la temo 
estis “cirko”. En aŭtuno 2014 ĝi estos 
“manĝaĵoj kaj manĝokutimoj”. Krom 
tio la artocentro helpas infanojn kaj 
gejunulojn plilertiĝi pri artaj ŝatokupoj. 
Ĝi situas en la antaŭa teksejo de granda, 
ne plu aktiva lanfabriko, kaj disponas 
je grandaj laborejoj. Veraj artistoj venas 
tien por instrui sian branĉon: pentrado, 
desegnado, skulptado, ceramiko, filmado 
k.a. Kelkfoje okazas, ke lernanto, kies 
sukceso en la lernejo ne estas laŭdinda, 
povas en la artocentro trovi ion, kion 
li vere deziras kaj scias fari. Vizitadas 
ĝin tutaj lernejaj klasoj. Okazas ankaŭ, 
ke enmigrintojn paroligas la artaĵoj, 
kiuj montras iliajn devenkulturon kaj 
regionon. La Finnlanda Edukministerio 
kaj la urbo Hyvinkaa financas la laboron 
de la centro. 

Krucenigmo 




Krucenigmo kun tri proverboj 

E1 “107 Krucenigmoj en Esperanto” de Stano Marĉek 



HORIZONTALE: A - Optika instrumento 

- gastej' - simbolo de fosforo. B - Dua, 
ne tiu ĉi - konusforma kuireja il ; - nomo 
de la 24a litero. C - Movi ŝipon per iloj 
(rad.) - brita monunuo - tuŝ' per lipoj. 
Ĉ - Simbolo de molibdeno - pikilhava 
planto - apartigebla pec'. D - Nulo - 
alkalia metalo - alirad\ E - Plurala finaĵo 

- manĝebla sekigita frukt' - azia ŝtato. 
F - Nomo de la 23a litero - estos malkompakta 

- decilitro - romane 1000. G - Granda arbara 
best’ - nimfo de riveroj - emfaza adverbo. 
ĉ - Organo (glando) en nia ventro - parto 
de konstruaĵo - obtuza son ; . H - Cedi, havigi, 
donaci - skeletpart’ - bazo, malantaŭaĵo. 
Ĥ -Maljuna (rad) - persa reĝ' - inundeg ; . 


1 - Simbolo de nobelio - nordamerika bovo 

- strat ; kun arbvicoj. J - Akuzativa finaĵo - 
prefikso (peredziĝa parenceco) - rilata al 
araba regiono - sufikso (frakcio), ĵ - Tute 
simila, identa - ovoforma - la sesa tono. 
K - Solena marŝ ; - serioj de linioj - simbolo 
de simenso. L - Helena di ; de la milito 

- hundrasoj - finaĵo de la prezenco. M - 
Sekreci 7 de hepato - surbordaj trotuaroj - 
femala. N - Jarkvant ; - konsumas cigaredojn 

- strand ; . O - Celebros, aranĝos kun pompo 

- frotpurigilo por vestoj. 

VERTIKALE: 1 - La unua kaŝita proverbo. 

2 - Grasa likvaĵo - paseroforma birdo - 
konstruaĵo por aŭto. 3 - Vorta samsonec ; 

- Loka Komitato - portig 7 , lanĉ ; - 
ventroforma uj ; - litro. 4 - Simbolo de 
natrio - pro kio - persona pronomo 

- estas 100-grada - simbolo de fero. 

5 - Substantiva finaĵo - protektanto 

- inseksa pronomo - sufikso (daŭro) 

- prepozicio (en akompano de). 

6 - Freneze kolera - “insulo” en dezerto 

- nobela sinjorino. 7 - La dua kaŝita 
proverbo. 8 - Leviĝanta akvomaso - 
svinga leviĝ ; - navigacios. 9 - Trinkaĵo el 
herboj - persona pronomo - konkluda 
konjunkcio - donitaĵoj - simbolo de boro. 

10 - Prepozicio (deinterne) - maltrovo, 
seniĝo - interjekcio de abomeno - kunfandaĵ 
el metaloj - simbolo de prazeodimo. 

11 - Romane 50 - artefarita akvovoj ; - 
maldura -interjekcio de doloro - aparato. 

12 - Kruela regant ; - malaĝulo - korta bird ; . 

13 - La tria kaŝita proverbo. 

KONKURSO! La tri kaŝitajn proverbojn 
sendu ĝis la 31-a de julio 2014 al la aŭtoro: 
stano.marcek@gmail.com. Unu el la solvintoj 
(decidos loto) ricevos donace la verkon 
107 Krucenigmoj en Esperanto. 

Rakonto 



Avino Mirejo 

La avina supo 

Tute supre en la montaro loĝis la 
avino en malgranda ligna domo. 
Ĉirkaŭ la ĉaledo 1 estis ĝardeno, 
en kiu ŝi kreskigis kelkajn 
legomojn kaj gustohavajn 
plantojn. 


K iam ŝiaj gefiloj kaj genepoj venis 
viziti ŝin, ŝi preparis supon por 
ili. La gefiloj kaj genepoj loĝis sube 
en la ebenaĵo. Ili devis grimpi al la domo 
de la avino por viziti ŝin. Ili paŝis, grimpis, 
ŝvitis, kaj finfine atingis la avinan ĉaledon. 
Alveninte ili ricevis supon kaj tre ĝuis pro 
tiu bongustega manĝaĵo. 

Iun tagon la genepoj diris al siaj gepatroj: 
bonvolu prepari supon, saman supon kiel 
nia avino kutimas prepari por ni. Iu el la 
gepatroj kuiris supon, la familio manĝis 
ĝin, tamen la gusto ne estis same bona.... 

Post la manĝo la familio diskutis kaj 
venis al la konkludo, ke eble ili bezonas 
la gustohavajn plantojn, kiuj kreskas en 
la ĝardeno de la avino. Ili denove vizitis 
la avinon; ili grimpis, grimpadis, ŝvitis, 
kaj finfine atingis la avinan dometon. 
Alveninte ili ricevis supon kaj manĝis 
kun tre granda plezuro tiun bongustegan 
manĝaĵon. Ili petis de la avino iom de la 
porsupaj plantoj. Ŝi donis tion al ili. 

Reveninte hejmen, unu el la gepatroj 
kuiris supon kun la avinaj plantoj. Tamen 
la gusto ne estis same bona.... 

Post la manĝo la familio diskutis kaj 
venis al la konkludo, ke eble ili bezonas 
la legomojn, kiuj kreskas en la ĝardeno 
de la avino. Ili denove vizitis la avinon ; 
ili grimpis, supreniris, ŝvitis, kaj finfine 
atingis la konatan dometon. Alveninte 
ili ricevis supon kaj tre ĝuis tiun 
bongustegan manĝaĵon. Ili petis de la 
avino iom da bongustaj plantoj kaj kelkajn 
legomojn el ŝia ĝardeno. Ŝi donis tion al ili. 

Reveninte hejmen, la patro kuiris supon 
kun la avinaj plantoj kaj la legomoj. Tamen 
la gusto ne estis same bona.... 

Post la manĝo la familio interparolis kaj 
opiniis, ke eble ili bezonas la montaran 
akvon, kiu fluas en la apuda rivereto ĉe 
la montara dometo. Ili denove vizitis la 
avinon; ili iris de deklivo al krutaĵo, ŝvitis 
suprenirante, kaj finfine atingis la ĉaledon 
de la maljunulino. Alveninte ili ricevis 
supon kaj frandis tiun tre bongustan 
manĝaĵon. Ili petis de la avino iom da 
bongustaj plantoj, kelkajn legomojn el ŝia 
ĝardeno kaj akvon. Ŝi donis tion al ili. 

Reveninte hejmen, la patrino kuiris 
la supon, uzante la avinajn plantojn, la 
legomojn kaj la montaran puran akvon. 
Tamen la gusto ne estis same bona.... 

Post la manĝo komenciĝis diskuto 
ĉetable. “Nun ni uzis la akvon de la 
montaro, la legomojn de la montaro, la 
gustohavajn plantojn de la montaro... 
Tamen la gusto ne estas same bona, kiel la 
gusto de la supo en la ĉaledo de la avino...” 
La plej juna nepo diris: "Ni ne grimpis, ni 
ne ŝvitis, pro tio nia hejma supo ne same 
bongustas kiel la supo de la avino sur la 
monto!” 

1) ĉaledo: montara ligna domo 















LASTE, la absolute spektakla tria etaĝo <■ 



Kiel nomi la beston? 

La rubrikon prizorgas: Stefan MacGill 


La montrata simbolo ne estas 
nova. Gi signifis 'po' aŭ ‘ĉe’; 
ni vidis ĝin ekzemple en 
livernotoj por varoj: 

25 tomatoj @ 1 ŝilingo kaj 
3 pencoj = £1 11 ŝilingoj 
kaj 3 pencoj. 

V erŝajne vi ne scius plenumi tiun 
multobligadon (eĉ mi preskaŭ 
forgesis!). Memoru nur, ke Nov- 
Zelando en la antaŭ-decimala sistemo, 
estis 12 pencoj en unu ŝilingo, kaj 20 
ŝilingoj en ĉiu pundo (E). Kiom ni ŝvitis 
lerneje! Memoru, en tiu tempo ne ekzistis 
televido, ne ekzistis interreto... - eĉ ne 
ekzistis elektronikaj kalkuliloj - nur 
mekanikaj! Do, la tagoj kaj vesperoj estis 
longaj, la vivo nerapida (precipe en Nov- 
Zelando), kaj oni trovis tempon por tiaj 
komplikaj kalkuloj. 

Sed nun, en la komputika epoko, tiu 
strang-forma simbolo alprenis novan 
signifon ene de ret-adresoj. Kaj la diversaj 
nacioj apenaŭ konsentas, kiel nomi ĝin. 

Mi raportas nur pri landoj kaj lingvoj de la 
Eŭropa Unio; la redaktoro volonte ricevos 
raportojn pri la solvoj en aliaj landoj. 




Nur ses EU-landoj uzas simple la vorton 
'ĉe ; sen aludo al besto: Ili uzas la anglan 
vorteton ‘at’. Tio okazas en Britio, Irlando, 
Malto, Latvio, Litovio kaj Estonio. Ĝi estas 
uzata paralele kun bestonomo krome en 
Finnlando, Germanio, Aŭstrio kaj Kroatio. 

Senrilata al besto estas la nomo en 
Francio, la valona parto de Belgio, la 
franclingva parto de Luksemburgo, 
Hispanio kaj Portugalio. Tie la nomo 
rilatas al pezunuo siatempe uzita por 
mezuri grenon. France: arobase aŭ arobas, 
hispane kaj portugale arroba, kiuj devenas 
de araba vorto. 

En ĉiu alia lando ĝia nomo estas laŭ 
besto aŭ besto-parto: Kato-vosto: Unike 
en Finnlando. Vermo: Unike en Hungario. 
Heliko: Unike en Italio. Elefanta rostro: 
Svedio kaj Danlando. Simio-vosto: 

Pollando, Germanio, Aŭstrio, Slovenio, 
Kroatio, Rumanio, Bulgario, la german- 
lingva parto de Luksemburgo, Nederlando 
kaj la flandra- kaj german-parolaj partoj 
de Belgio. Kelk-kaze oni specifigas, ke ‘eta 
simio ; aŭ ‘araneo-simio ; . Rulita haringo: 
Ĉeĥio. Naĝanta anaso: Greklando kaj Kipro. 

En Esperanto la plej uzata nomo ŝajnas 
esti simple ‘ĉe ; , sed aŭdeblas foje ; heliko ; , 
do laŭ la itala versio. 

Ĉu ĉe vi mal-EU-anoj kaj alikontinentanoj 
estas uzata alia nomo? 

LASTE, la absolute spektakla tria etaĝo 


Ĉu vera aŭ malvera? 

O Hungario estas la sola lando, kiu unike 
uzas besto-nomon por esprimi la simbolon 0. 
© Rulita haringo estas la nomo en Slovenio 
kaj Kroatio. © Anaso naĝanta estas la 
besto uzata en Grekio kaj Kipro. O Svedoj 
kaj danoj nomas ĝin elefant-rostro, ĉar tie 
vivas en la naturo multaj elefantoj. @ Malto 
sekvas la uzmanieron de siaj najbaroj - la 
italoj. © En plurlingvaj ŝtatoj oni uzas 
malsamajn solvojn. O En nur ses landoj 
la nomo ne rilatas al besto. © La tri baltaj 
ŝtatoj uzas la saman solvon. © Kato-vosto 
estas uzata por 0 en almenaŭ tri landoj. 


BJ9AJ12I/\[ © ’BJ9A © 

•BJ9AJ12JA © -rj9A © - rj9 aĵbjai © •rjgAjriA © 

Respondu! 

O Nia esploro estis limigita al la landoj de 
la Eŭropa Unio, kun 27 ŝtatoj. Sed la uzado 
en minimume tri el ili devenas el lingvo 
ekstereŭropa. Kiuj? 

© Ĝuste Svislando ne estas membro de 
EU. Ĉu vi povas imagi (diveni) la uzadon 
en tiu plurlingva ŝtato? 

© ĉuste Norvegio ne estas membro de EU. 
Ĉu vi povas imagi (diveni) la uzadon en tiu 
ŝtato? Kial vi divenas tion? 

O Ĝuste Rusio ne estas membro de EU. 

Ĝu vi povas imagi (diveni) la uzadon tie? 
Helpilo: Rigardu la subajn retpaĝojn, aŭ 
demandu vian rusan korespond-amikon. 

© Kiu estas la kutima solvo en Esperanto? 
Kiun solvon vi aplikas, kiam vi parolas 
Esperanton? 


Fonto: http://europapont.blog. 
hu/2014/04/02/a_ nagy_ kukac-terkep 
Vidu ankaŭ (en Esperanto): 
https://e 0 .wikipedia. 0 rg/wiki/@ 


@ 


* i 

LASTE, la absolute spektakla tria etaĝo 


MlRINDA 

MODERNA 

MAŜINO 


Jen simpla krucenigmo, en 
kiu pluraj vortoj rilatas al tiu 
mirinda maŝino. 


K iel ĉiam (R) signifas, ke vi uzu nur 
la radikon, tio estas la vorton sen 
la finaĵo. Kaj la cifero fine de ĉiu 
helpindiko informas vin, el kiom da literoj 
konsistas la solvo. 

Solvu la enigmon kaj sendu viajn solvojn 
al la redaktoro! 



Horizontale ■*: 

1. Parto de cirklo (R 3) 

3. Sovaĝa porko (R) aŭ mallongigo 
por la kvara monato. (3) 

6. Sufikso - parteto, fragmento. 

( 2 ) 

7. La unuaj du literoj de la 
Esperanta alfabeto. (2) 

9. Alkohola trinkaĵo suker-bazita, 
populara ĉe maristoj. Ĝi venas el la 
karibio. (R 3) 

11. Maŝino, kiu kaŭzis komunikan 
revolucion. (9) 


14. Infano de granda panjo-besto. 
Trio da tiuj bestoj rolas en fabelo 
pri Orbuklulino. (R 7) 

15. Senrezerve, senescepte, emfaze 
jes. (R 7) 

17. Malreagema gaso uzata en multaj 
reklamiloj. (5) 

18. En iu nedifinita tempo. (3) 

20. “Tiu respondo estas pli_ 

sufiĉa!” (2) 

21. Skoto, kimro, bretono, ekzemple. 

(5) 

Vertikale + : 

1. Grupo (3) 

2. Beston. Ino donas lakton, ĝi tre 
lerte grimpas en montaroj (kaj foje 
en arboj!). Ĝi diras “Mek! Mek!” en 
Esperanto. (6) 

4. Aparato, kiun oni konektas 
al la maŝino de 11 -► kiu ebligas 
al vi ricevi paperan version de 
elektronikaj dokumentoj. (R 7) 

5. “Mi povas_mian krajonon 

kaj ĝi iom post iom falas de la tablo 
kaj ĝenas mian instruiston”. En 

la tempo de Zamenhof oni devis 
_cigaredojn. (4) 

6. La parto de la maŝino en 11 4 , 
kie oni vidas la bildojn kaj tekstojn. 

( 6 ) 

8. Kien vi iru, por uzi surstratan 
publikan transporton? (3+3 R) 

10. Aparato, kiun oni ligas al la 
maŝino de 11 4 kiu permesas al vi 
havi konekton kun aliaj aparatoj 
kaj havi aliron al la interreto. (6) 

12. Eta griza besteto, kiu pepas; 
ankaŭ aparato, kiun oni konektas 
al la maŝino de 11, 4 por direkti la 
kursoron sur la 6 4 . (4) 

13. “Kiu kafo estas mia?” “_en 

la granda taso kun bildo de simio.” 
“Ho, dankon!” 

16. Plaĉ-aspekta (R 3) 

19. La mezo de kato! (2) 

Baldur Ragnarsson 

37] John Sharp Dinwoodie 


La jaro 1952 estas 
aparte rimarkinda jaro 
en la literatur-historio 
de Esperanto. 

T iam J. Regulo, eldonisto 
en La Laguna, Kanariaj 
Insuloj, aperigis libron, 
kiu ankoraŭ nun, pli ol 
duonjarcenton poste, estas 
de multaj rekonita kiel la plej 
memorinda kontribuo al la originala 
poezio de Esperanto post Streĉita kordo 
de K. Kalocsay (1931). La titolo de la libro, 
Kvaropo, rilatas al la kvar poetoj, kies 
poemoj konsistigas la libron: William 
Auld, John Francis, John Sharp Dinwoodie 
kaj Reto Rossetti. Ili estis skotoj escepte 
de Rossetti, kio poste estigis la nomon 
“la skota skolo”. Jam aperis artikoloj 
en Juna Amiko pri ĉiuj tiuj 
poetoj krom Dinwoodie. Mi 
nun volas kompensi tiun 
neglekton. 

John Sharp Dinwoodie (1908- 
1980) havis specialan pozicion 
inter siaj kolegoj, estante 
dediĉema pastro, kiu forlasis 
literaturan karieron, dum 
la ceteraj daŭrigis verki ĝis 
siaj vivofinoj. Lia frua okupo 
pri Esperanto tamen estis 
konsiderinda: Li kunlaboris en 
la produkto de Angla Antologio 
(1957), kontribuis al la kultura 
revuo Literatura mondo (3-a 
periodo), kaj estis la unua 
redaktoro de Skolta Antologio (1978). Li 
verkis poezion, novelojn kaj recenzojn, kaj 
estis kompetenta kaj fekunda tradukanto, 
precipe de skota poezio. Liaj originalaj 
poemoj kolekte aperis en Kvaropo, el kiuj 
kelkaj reaperis en Esperanta Antologio 
(1984). 


Dinwoodie pluvivas en la 
kvaropa kolekto per siaj dudek 
poemoj kiel pensema poeto 
de preciza esprim-maniero. 

Oni rajtus bedaŭri, ke li ĉesis 
verki en Esperanto, ĉar liajn 
poemojn distingas pensa forto 
kaj sentema lirikismo, kion 
spegulas la komuna titolo 
Kastelo el revoj. En la poemo La 
Venkonto la forto superregas 
la diversajn aktivaĵojn de la homoj sur la 
tero: “Disfalos brikoj, ruiniĝos domoj / kaj 
el la urbruin ; formortos homoj”, ĝis 

Malsupren klinu vin: aŭskultu tie 
kiel la herbo ridas ironie... 

Sonas de horizont’ al horizonto 
la rido de la verda mondvenkonto. 

En tiu poemo ne 
senteblas la religia sento 
de la pastro, kiel ĝi aperas 
en diversaj aliaj poemoj 
de Dinwoodie, regas tie 
“la masiva forto de la 
Naturo primitiva” Tiu 
poemo pensigas pri alia 
poemo pri la venkonta 
herbo, de la usona poeto 
Carl Sandburg, kie la 
herbo petas la tempon: 
du jarojn, dekjarojn, por 
ke ĝi nerekonigebligu la 
batalkampojn de Watrerloo 
kaj Austerlitz. 

La herbo, kvankam “etaĵo magra, verda” 
estas potenca. En alia poemo, Al rozpetalo, 
la poeto alparolas alian etaĵon, trovitan 
“sur vojo kota”, deŝiritan petalon de rozo, 
kiu ŝajne “nenion valoras” Li kompatas 
la rozpetalon kaj levas ĝin el la koto kaj 
metas sur sekan grundon: 



W AULO 

J S l)INVi<XKl>(F 

J FRANCtS 

Kva^opo 

Nia kultura heredaĵo: Bildstrioj el la historio de la Esperanta literaturo 



Permesu do, estaĵo kompatinda, 
ke mi vin levu for de la malpuro 
en kiuĵetis vin la vento blinda. 

La rozpetalo havas valoron de beleco, 
eĉ en la koto, eĉ se efemera. Komparo 
inter la herbo kiel venkonto kaj la rozo 
kiel suferanto, kiun la poeto volas 
helpi, rivelas unuflanke malvarman 
objektivecon, aliflanke varmsentan 
subjektivecon. Ne estas dubo, je kiu flanko 
batas la koro de la poeto. 

La naturo estas proksima en la poemoj 
de Dinvoodie, precipe lia koncerno pri ĝiaj 
delikataj aspektoj, kiuj ne havas multan 
ŝancon en la kruda ĉirkaŭmondo. “Vi, 
eta besto - tro delikata / por vi en ĉi tiu 
mondo nia ;; li alparolas la papilion en la 
poemo Al papilio. Sed al “ĉi tiu mondo nia ;; 
reagas ankaŭ la poeto. Kiel atendeble la 
religio de la pastro klare aperas en iuj liaj 
poemoj, sed senpovo kontraŭ la bruteco 
de la homoj neeviteble akompanas lian 


sinceran kredon al Dio. En la poemo 
Kristnasko li verkas pri la naskiĝo de Jesuo 
kiel komenco de nova pli bona epoko, sed 
finas pri malespero pri la homoj, kiujn li 
komparas al sensciaj brutoj: 

Tagiĝo de la nova mondepoko! 

De la kompato, simpatio, amo! 
Seninterese tamen al la trogo 
La bovo sin forturnis de V infano. 

Brutmense ankaŭ homoj lin ignoris, 
pri la naskiĝa loko malestimaj, 
nur tri saĝuloj fremdaj lin adoris, 
kaj kelkaj kamparanoj simplanimaj. 

La poeto John Sharp Dimvoodie plu 
vivas sur la paĝoj de la fama poemlibro 
Kvaropo kaj en la mensoj, kiuj memoras 
lian poezion kiel personan dokumenton 
pri rimarkinda homo kaj sincera kaj 
kompetenta poeto. 


Solvoj el la p. 10 

La unua tasko: Ĉi tie la 
diferenco inter du radioj 
estas 1 m, tiam la diferenco 
de la cirkonferencoj estas R - r = (p - 
p’)/2 n = 1; Tiam p - p ; = 211 = 6.28 m. 

La dua cirkonferenco estos 6.28 m pli 
longa ol la unua. Se la ekvatoro estas 
40 070 km= 40 070 000 m, tiam la dua 
ŝnuro estos 40 070 006,28 m longa. 

La dua tasko: Ni supozu, ke ĉiuj bestoj 
estas leporoj, tiam rezultiĝus 35*4 = 

140 piedoj, sed la kondiĉo parolas pri 94 
piedoj aŭ 46 malpli. Tio rezultiĝas, ĉar 
parto el ili estas fazanoj, kiuj estas do 46 
/2 = 23. Do ni havas 35 - 23 = 12 leporoj 
kaj 23 fazanoj. La pruvo: 12*4 + 23*2 = 48 
+ 46 = 94? 

La tria tasko: 1/2*100 = 50; 50: 1/2 = 100. 

La kvara tasko: 1. 5 katoj dum 1. 5 horoj 
manĝas 1. 5 musojn 5 katoj dum x horoj 


manĝas 10 musojn. La dependeco de 
la tempo kaj la katoj estas malrekte 
proporcia, tio de la musoj kaj la tempo 
estas rekte proporcia. Tiam x = 1. 5 * 1. 
5/5 *10/1. 5 = 3 horoj. 

La kvina tasko: Entute estis tri fiŝoj 
por tri personoj. Do, ĉiu el ili manĝis 
po unu fiŝon. La unua turisto havis du 
fiŝojn, unu estis manĝita de li mem, unu 
restis por la tria turisto. La dua turisto 
ja manĝis sian ununuran fiŝon. Rezulte 
la unua turisto rajtas rekomepenciĝi per 
5 eŭroj. 

La lecionon 
preparis Maigosia 
Komarnicka 
kun helpo de 
Bardhyl Selimi. 

[Bardhyl Selimi 
Amuziĝu per 
matematiko, 

Tirano 2009] 

Aŭteroi Angel Velozco Tradukista: Jo$i de Jesus Coinpos 


Sher^ock Holmes estos unu 
ef mioj preferotaj libroj. 








































Cu Vi vidiS 

Kuhuon? 


Jes, li estos 
tre laboremo, Ie 
iopGS oheiujojn, 




Le haltas eĈ ne v - 
\ mmuton, kiel obelo 


La abeloj ŭstŭs 
finkaC tfe ffibŭremfij 


r Sed ŝajnos, ke 
(tukuo ne 
'Kkomp ren i 


^KeĈer ili e$t<i$ tre lobo- 
remaj,al ili ne plafas, ke 
k oni farprenas ilicin mielon 


Feino r Ofidio. 
helpuuuj 










































